Trede levr - LV - Wikimammenn\nTrede levr - LV\n◄ Diwar-benn ar pez a ra ar c’hras ha diwar-benn atizou hor c’haloun Trede levr - LV Red eo d’e-omp en em zilezel hon-unan ha heulia skouer Jezuz-Krist enn eur zougen hor groaz ni ivez ►\nPEMPED KENTEL HAG HANTER-KANT.\nPegen direiz eo ann den ha peger braz eo nerz ar c’hras.\n1. — Ann ene mad. — Aotrou, va Doue, c’houi hoc’h euz krouet ac’hanoun dioc’h ho skeuden ha dioc’h hoc’h heveledigez, skuillit war-n-oun ho kras a zo ker braz hag a zo red d’in da gaout evit va zilvidigez, hervez ma hoc’h euz lavaret. Skuillit-hi war-n-oun, evit mac’h hellinn trec’hi va gwall-ioulou a zo oc’h va c’has enn hent ar pec’hed evit va c’holl.\nRak kavout a rann em c’hik lezen ar pec’hed a zo a enep da lezen ar spered hag am dalc’h e sujedigez hag am laka da blega peurliesa da c’hoantegesiou ar c’horf. N’ounn ket evit ober penn out-ho, nemet dont a rafac’h d’am c’hennerza, o c’houeza em c’haloun tan ho kras santel-meurbed.\n2. — Ezomm am euz euz ho kras, ezomm am euz a c’hrasou stank evit mac’h hellinn trec’hi va gwall-ioulou, rak ann den a zo douget d’ann drouk a vihanik.\nHag evit gwir, kaloun ann den a zo bet saotret dre bec’hed Adam, hag ann dud holl a zoug ar boan dleet da bec’hed hon tad kenta. Dre-ze, va Doue, kaloun ann den ho poa great mad a bep hent, n’euz breman enn-hi nemet gwall-ioulou ha gwall-dechou eur galoun saotret ; rak, siouaz d’e-omp, ann den dilezet he-unan n’en deuz ken dalc’h nemet d’ann drouk ha da draou ann douar.\nAnn nerz a zo c’hoaz enn-han a zo hevel oc’h eur c’hlaouennik tan e-mesk al ludu. Selu petra eo skiant ann den ; n’euz nemet tevalijen enn-dro d’ezhi. Bez’ ec’h hell c’hoaz anaout ann drouk dioc’h ar mad, ar pez a zo gwir dioc’h ar pez ne d-eo ket, ha koulskoude ne d-eo ket evit ober penn-da-benn kement tra a gav d’ezhi a zo mad, o veza n’e deuz ket gwir sklerijen ar wirionez ha ne d-eo ket glann he c’hoantegesiou.\n3. — Setu perak, o va Doue, ec’h en em blijann enn ho lezen, evel ma’z eo boaz ann den a glev mouez Doue eno he ene, o c’houzout ervad ez eo mad ho kourc’hemennou ; ez int gwirion ha santel ; difenn a reont pep drouk, deski a reoot tec’het dioc’h pep pec’hed.\nDre ar c’hik, siouaz, emoun dindan dalc’h lezen ar pec’hed, o veza ma’z ann kentoc’h da heul va c’hoantegesiou eget da heul va skiant-vad. Dre-ze e karfenn ober ar mad, ha n’ounn ket evit hen ober. Dre-ze ivez em euz aliez kalz a venosiou mad, hag o veza m’am euz ezomm euz ho kras da harpa va zempladurez, setu e teuann da laoskaat ha da goueza, pa c’hoarvez gan-en ann distera enebiez. Dre-ze ec’h anavezann hent ar mad hag e welann sklear a-walc’h petra zo red d’in da ober. Hogen, siouaz, o veza ma’z ounn dalc’het dindan beac’h va gwall-dechou, n’ounn ket evit en em zevel war-zu ann traou huela.\n4. — O va Doue, na peger braz ezomm am euz euz ho kras evit ober ar mad, evit lakaat anezhi da dalvezout hag evit he c’has da benn ! Rak anez kaout ho kras, n’ounn ket evit ober netra. Pep tra a hellann enn-hoc’h, va Doue, mar teu ho kras d’am c’hennerza.\nO gras ann env ! Hep-z-hi ann den ne d-eo ket evit gounid netra vad dirak Doue ; hep-z-hi kemend a zo enn den a dle beza prizet evel netra. Heb ar c’hras, Aotrou, ne dal netra dira-z-hoc’h ar skianchou, ar wiziegez, ar madou, ar gened, ann nerz, ar spered hag ar c’homziou kaer.\nHag evit gwir, ar re vad kouls hag ar re fall ho deuz bet ho lod digant Doue keit ha keit ; ar re euruz avad, holl gwitibunan, ho deuz ar c’hras hag ar garantez ; dre-z-hi ec’h anavezer ar re a vez kavet mad da gaout ann euruzded a bado da viken.\nBeza profed, ober burzudou, sevel he ene war-zu Doue dre ar beden a galoun, kement-se holl ne d-eo netra heb ar c’hras, ken huel eo. Ar Feiz zo-ken, ann Esperans ha kement mad a zo, ne blijont ket d’e-hoc’h, va Doue, heb ar Garantez hag heb ar C’hras.\n5. — O gras euruz-meurbed ! Dre-z-hoc’h e teu da veza pinvidik hervez Doue ann hini a zo paour a spered ; dre-z-hoc’h e teu da veza izel a galoun ann hini a zo pinvidik hervez ar bed. Deuit, diskennit enn-oun, roit d’in a-bred ho frealzidigez gant aoun na zeufe va ene da fallaat, ker skuiz ha ken dizec’het eo.\nHo pidi stard a rann, Aotrou, grit ma vezint kavet mad dira-z-hoc’h ! Ho kras hep-ken a zo a-walc’h d’in da gaout, ha pa n’am be netra all e-bed euz ar pez am euz c’hoant. Pegement-bennag e venn-me temptet, pegen enkrezet-bennag e venn gant ar poaniou, n’em bezo aoun rak enkrez e-bed, endra vezo ho kras gan-en.\nHi a zo va nerz, hi eo a zigas din kuzul ha skoazel. Krevoc’h eo eget va holl enebourien, furoc’h eo evit ann holl dud fur.\n6. — Ar c’hras a zesk d’e-omp ar wirionez hag ive ar reolen a vuez ; ar c’hras a zo sklerijen ar galoun, dizoan ar re zo enn anken, lakaat a ra pep nec’h ha peb aoun da dec’het, hor c’henderc’hel a ra e gwir zoujans Doue ha digas daelou enn hon daoulagad.\nNa petra ounn-me hep-z-hi nemet eunn tamm koat seac’h, eur penn-kef ne d-eo mad da netra ken nemet da veza taolet enn tan ? Ra vezo eta bepred, o va Doue, ho kras em raok ha war va lerc’h ; grit ma teuinn dre-z-hi d’en em rei hep paouez d’am oberiou-mad. Me her goulenn digan-e-hoc’h dre Jezuz-Krist, ho Map. — Evel-se bezet great.\nLezennou ar greden gristen a ziskouez d’e-omp ne d-omp nemet distervez, hag a ra de-omp anaout petra zo da ober evit en em viret dioc’h hor poaniou. Deski a reont d’e-omp ne hellomp, ac’hanomp hon-unan, ober netra evit hor silvidigez, hag ive ec’h hellomp ober pep tra dre skoazel ann hini a ro nerz d’e-omp. Dre-ze eo e lavare sant Paol ar c’homziou kaer-man : En em veuli a rinn e-kreiz va foaniou, evit ma ohoumo nerz Jezuz-Krist enn-oun. Ia, eme-z-han, en em blijout a rann e-kreiz va foaniou, rak paz ounn sempl, neuze eo ez ounn kre.\nRed eo d’e-omp prederia war gomziou ann Abostol, deski en em izelaat, anaout pegen dinerz omp ha beza euruz, kouls lavaret, dre’n abek ne d-omp netra ac’hanomp hon-unan. Pa hon devezo diframmet euz hor c’haloun pep stad vad a zalc’homp ac’hanomp hon-unan, neuze e tiredo founnuz ar c’hras enn-hi. Ar peoc’h a vezo roet d’e-omp war ann douar, rak petra a hell tevalaat peoc’h ann hini en em ankounac’ha hag en em zispriz he-unan ? Petra a hell tevalaat peoc’h ann hini n’en deuz ken harp nemet e Doue ha ne d-eo stag nemet oc’h Doue ? Peoc’h d’ann dud a fell d’ezho ober pep tra hervez Doue ! Peoc’h d’ar re zo izel ho c’haloun ! Peoc’h er bed-man ; ha goude, ra ho devezo enn envou ho gwalc’h euz a c’hloar !\nAdtapet diwar « https://br.wikisource.org/w/index.php?title=Trede_levr_-_LV&oldid=94289 »\nKemmoù diwezhañ degaset d'ar bajenn-mañ d'an 27 Her 2016, da 16:00.


Derv Huellou, auteur sur RADIO KREIZ BREIZH\nAr Vandenn: Emgann Kerhamon kontet gant Marguerite Pinson\nTesteni kriz Marguerite Pinson noa bevet emgann Kerhamon ba Duod e miz Even 1944. Deus mikro Herve ar Beg e 1994 e tisplege-hi ar pezh oa en on gavet d’an devezhoù-se ha pesort efed noa bet war he… →\n1997, 50 vloaz Kelc’h Keltiek Rostrenn gant Henri Korveller (2/2)\nLidet vo 75 vloaz Kelc’h Keltiek Rostrenn gant ur fest-noz e Rostrenn d’an 30 a viz Ebrel.\nPemp ploaz warn ugent zo oa bet aterset Henri Korveller deus Groñwel gant Herve ar Beg. Kontet noa eñ istor ar c’helc’h,… →\n1997, 50 vloaz Kelc’h Keltiek Rostrenn gant Henri Korveller (1/2)\nPemp ploaz warn ugent zo oa bet aterset Henri Korveller deus Groñwel gant Herve ar Beg. Kontet noa eñ istor ar c’helc’h, e… →\nTreuziñ ha labourat e Koad ar Markiz\nEvit digeriñ an abadenn ha kas ac’hanoc’h beket Koad ar Markiz, un tamm atersadenn graet er bloavezhioù 80 pa vize labourioù war an RN12. Fumet oa maered zo e Kreiz-Breizh abalamour ne vize ket signalet Karaez o tont maez… →\nC’hoarioù nerzh e Tredarzeg\nDamp da Dredarzeg lec’h oa bet Noelle Simon oc’h ober un tamm kont gant paotred ar c’hoarioù nerzh.\nKoñkour oa deiz-se, pep hini d’e dro o chechañ, o tougen, o sevel bep seurt traoù.\nKlevet a rit Marsel Beauverger deus… →\nEliza ar Gov deus Plounevez-Kintin zo bet o terc’hen « Milin Lanrodeg » e-pad pell. Ul lec’h evit degemer predoù, nozvezhioù, euredoù ha bep seurt traoù. E miz Genver 1997 e oa bet Herve ar Beg d’ober un tamm kont… →\nAr vandenn: Kontadennoù Nedeleg gant Pier Nohaig\nTosteal a ramp da gouelioù fin ar bloaz. Alies vize pedet tud da zont d’ar radio d’ar c’houlz-se deus ar bloaz evit komz deus ar mod dremene an traoù gwechall. Setu e 1997, Pier Nohaig oa bet pedet… →\nAr Vandenn: Parrez Karnoed\nJozeb an Treger (Maer Karnoed) ha Frañsis Gwegen (eil-Maer) oa deuet da heul pedadenn Herve ar Beg da gomz diwar-benn o farrez. An dra-mañ oa e miz C’hwevrer 1987. Channig Steunoù deus Lokeored a gan ar ganaouenn bet… →\nDaoulagad ar C’hwil-Derv / AG RKB 94\nAr ganaouenn « Daoulagad ar c’hwil-derv » zo bet skrivet gant Chañ-Mari Skragn deus an Uhelgoad. Bet oa eñ o kanañ anezhi e Brest, evit gouel ar c’hanaouennoù nevez aozet gant Sked e 1994. Displegañ a ra da Herve ar… →\nKoursoù karrigelloù Kerien\nE fin ar bloavezhioù 80 e vize aozet koursoù Karrigelloù e bourk Kerien. Pep skipailh a lakae un tem d’e garrigell ha daw dezhi war hentoù ar bourk.\nE fin an hañv 1988, Jañ Gwilhom deus Sant-Jili ha Marsel Gwilhouz… →\nMignoniezh ha foar Kergozh\n2 enrolladenn er vandenn fenoz. O 2 graet e 1986 gant Herve ar Beg.\nDa gentañ Léonie ha Jean Duguay deus Duaod. Delc’hmat nize Léonie traoù da ganañ ha da gontañ. Amañ e komz ivez deus he ferzh e Klub… →\nGouren ha kontadenn ar milour\nFenoz en abadenn vo kaoz deus ar gouren ha klevet vo ur gontadenn.\nGermaine Lukaz a oa engouestlet e bed ar gouren, betek bout anvezet maeronez ar c’hourenerezed hag ar gourenerien. Displeg a ra da Noelle Simon un tamm deus… →\nAr vandenn : Boulloù ha komis\nAbadenn ar vandenn 15/11/2020\nUr c’hoarier boulloù ampart oa Désiré Kamuz deus Pontre. Strafuilhet oa gant ar mod oa nevez en em gavet da c’hoari. Reiñ a rae e soñjoù ha komz a rae deus e eñvorennoù da… →\nTanioù ar garantez ha Lambig\ne-kerzh an abadenn-mañ:\n– Charles ar Verr deus Sant-Nikolaz a zispleg e vicher distiler lambig da Herve ar Beg (2/2).\nTon sonerezh: Casadh an tSugain – Micheal 0’Domhnaill\n– Mari Gallouedeg deus Paoul a gont petra eo he buhez e ti ar… →\nLambig ha Bleizi\nTri enrolladenn dishañval e-kerzh an abadenn-mañ:\nCharles ar Verr deus Sant-Nikolaz a zispleg e vicher distiler lambig da Herve ar Beg (1/2).E Bro Kallag oa bet lazhet ar bleiz diwezhañ gant un den deus familh Marie Lamotte. Kontañ… →\nChañchamp bro un tamm! E 1987 oa bet aozet ur c’honkour kontadennoù gant ar CMB. Gourfenn departamant Aodoù an Arvor oa bet e Mur, gant kontadennoù en brezhoneg, galaoueg ha galleg. Setu amañ darn deus ar re en… →\nAr ganaouenn « Doni Done » – Ar c’hafeoù deiz kentañ ar bloaz e bro Rostrenn\nAet oa Herve ar Beg da welet Lomig Donniou e miz Kerzu 84 ha Manu Kerjean e miz Kerzu 87. Savet oa kont deus an hengounioù da vare fin ar bloaz ha penn-kentañ an hani nevez. Tro ar… →


Un domani eus an Henamzer dizoloet e Saozon-Sevigneg | Site de Rennes, Ville et Métropole\nAccueil › Actualités › Culture, sport & loisirs › Patrimoine, mémoire › Un vaste site gallo-romain à visiter, à Cesson-Sévigné › Un domani eus an Henamzer dizoloet e Saozon-Sevigneg\nUn dachenn bras ha pinvidik eus ar mare galian-ha-roman, e Saozon-Sevigneg (D. Gouray)\nDizoloadennoù dedennus ha souezhus a vez graet a-drugarez d’al labourioù evit sevel linenn B ar metro ha karterioù nevez, e Saozon-Sevigneg. Bep taol ma vez chanterioù bras a seurt-se e vez goulennet digant an INRAP (Institut National de Recherches Archéologiques Préventives) dont war an dachenn. Ha n’o deus ket kollet an arkeologourien o amzer : lakaet o deus war-wel roudoù un domani bras meurbet eus an Henamzer, war ribl kreisteiz ar stêr Wilen.\nUn ti-feurm divent ha pinvidik\nAr skipailh 10 arkeologour a vez o labourat war an dachenn abaoe fin miz Even (D. Gouray)\nLedet eo an domani-se war 7 ha. Ur pezh-mell labour evit ar skipailh 10 arkeologour a vez o labourat war an dachenn abaoe fin miz Even. Ti bras ar mestr n’eo ket bet diskoachet c’hoazh : dibabet o deus ar glaskerien ober enklaskoù da gentañ war ar 6 ha all, da lavaret eo lodenn ekonomikel an domani. « Gwelet a rit al livioù teñval war an douar ? Ar re-mañ zo roudoù an hentoù roman a dreuze an domani er c’hantved kentañ a-raok JK. E-darempred e oant gant hentoù all, da liammañ kêr Condate (Roazhon) gant kêrioù bras an Impalaeriezh », a zispleg Rudy Jemin, arkeologour karget eus an enklaskoù. Kavet o deus ivez ar glaskerien toulloù a-leizh hag a ziskouez plas ar savadurioù en Henamzer : en o zouez, ur marchosi bras-tre, war-dro 100 m² ! Souezhusoc’h zoken : « Roudoù sodelloù ar c’hirri a zo chomet don en douar », eme an arkeologour. Nepell ez eus bet kavet ivez roudoù tiez ar vicherourien hag ar sklaved.\nPinvidik-mor e oa ar familh-se moarvat, betek kaout kibelldioù bras e traoñ an domani. Gwelet e vez hiziv ar mogerioù-diaz bet dizoloet gant an arkeologourien. « Ul lec’h evit en em walc’hiñ e oa evel-just, met ivez ul lec’h da gas an dud pedet, un doare evit ar mestr da ziskouez e binvidigezh », a gont Rudy Jemin. Seizh pezh gant kibelldioù yen ha tomm a zo bet kavet war 180 m². Ha gouzout a reer zoken e oa bet livet ar mogerioù e gwenn-ha-du, a-drugarez d’an tammoù bihan bet kavet war ar plas! N’eo ket sklaer pep tra koulskoude : ne ouier ket c’hoazh da betra servije pezhioù zo er savadur-se. Ret vo d’ar glaskerien mont buan memes tra evit diskleriañ ar c’hevrin-se, rak daou viz a chom dezho hepken a-raok kuitaat an dachenn.\nArticle à lire en français\nUn vaste site gallo-romain à visiter à Cesson-Sévigné


Eurioù - Wikipedia\nDionysos barvek o kas an Eurioù, oberenn roman eus amzer an Impalaeriezh, Iañ kantved goude J.-K.\nAn Eurioù (Ὤραι e gregach, Hōrai) eo doueezed an amzer o tremen e mojennoù Hellaz kozh. Merc'hed e oant da Zeus ha Themis. Hanter c'hoarezed e oant d'ar Moirai. Da gentañ n'eo ket rannoù an deiz, met rannoù ar bloaz, e oant, ha ne oa nemet teir anezho.\n2 Tri remzi\n2.1 Kentañ remziad\n2.2 Eil remzi\n2.3 Trede remziad\n2.4 O boazioù\n2.6 An Daouzek Eur\nE gregach e oa Hórai.\nE latin e oa: Horae.\nTeir zo anezho hervez Hesiodos: Eunomia, Dike, Eirene. Un tamm mat luzietoc'h avat eo o istor.\nTri remzi[kemmañ | kemmañ ar vammenn]\nGant Homeros int Porzhierezed an Oabl hag o c'hefridi eo digeriñ ha serriñ dorioù peurbadel an Olympos. Reoliañ buhez an dud a reont ivez.\nKentañ remziad[kemmañ | kemmañ ar vammenn]\nE mojennoù Hellaz ne oa nemet teir Eur, pe teir Rann-Vloaz, da gentañ :\nThallo, doueez an Nevezamzer,\nAukso, (Αυξώ e gregach) pe Auksesia, a dalveze "kresk ar plant", a veze azeulet gant Hegemone en Aten evel unan eus an div C'harit.\nKarpo (pe C'harpo) (Καρπώ), a oa plac'h ar frouezh hag an Diskaramzer.\nTud Hellaz n'anavent nemet Nevezamzer, Hañv, ha Diskaramzer. Diwezhatoc'h e voe lakaet ar Goañv. Komzet e vo eus ar peder rann-vloaz diwar neuze.\nGoude-se e voe rannet an deiz e daouzek rann keit-ha-keit, kresket e voe niver an Eurioù (an doueezed) betek daouzek gant ar varzhed, ha graet e voe an Daouzek C'hoar anezho.\nAlies e vezont gant an Doueed, gante e voe skoliet Hera, Dionysos, Afrodite, Hermes, Aristea. Dezho e voe da vont d'an Ifernioù da gerc'hat Adonis da Afrodite. Gant Afrodite e vezent dalc'hmat pa veze an doueez o'n em fichañ.\nEn arzoù e veze gwelet ar remzi kentañ evel merc'hed yaouank hoalus e-kreiz bleunioù ha glasvezh hag arouezioù puilhded. Azeulet e vezent gant labourerien-douar Hellaz.\nEil remzi[kemmañ | kemmañ ar vammenn]\nEirene gant Ploutos: addelwenn roman diwar Kefisodotos, war-dro 370 kent JK, en Agora, en Aten.\nAn eil remzi emañ ennañ\nEunomia, Ευνομία e gregach, a oa doueez an urzh vat pe al lezennoù; hi pe unan all a zo lakaet da verc'h da Hermes hag Afrodite.\nDike, ar Justis\nEirene (Ειρήνη) a oa doueez ar peoc'h, a oa Pax gant ar Romaned.\nO-zeir int doueezed al lezenn hag an urzh vat, a zalc'h ar gevredigezh en he sav hag en he c'hempouez. E kêrioù Aten, Argos hag Olympia e vezent azeulet er penn kentañ.\nTrede remziad[kemmañ | kemmañ ar vammenn]\nHervez oberourien zo e oa un trede rummad Horae. Bez' e oant:\nFerousa, doueez an atantoù;\nEuporia, doueez ar puilhder;\nOrthosia, doueez ar c'hreskiñ hag ober berzh.\nHorae e Meyers, 1888.\nO boazioù[kemmañ | kemmañ ar vammenn]\nAlies e vez an Eurioù gant ar C'harited pe gant Nimfezed: ar varzhed a gomz anezho evel merc'hed yaouank koant o tañsal gant dilhad na dapont ket izeloc'h eget pennoù o daoulin, pe gwisket gant saeoù hir, o terc'hel rezin, pennoù-ed, barroù e bleuñv.\nAn Eurioù zo meneget gant:\nWar ar monumantoù e hañvalont bout kenoad. Delioù palmez a vez ganto war o fenn.\nPa voe lakaet peder rann d'ar bloaz e voe lakaet peder Eur en arzoù ivez, nemet oadoù dishañval a voe roet dezho, saeoù hir ganto met tamm kurunenn ebet.\nEur an nevezamzer a voe diskouezet evel ur grennardenn, mistr he dargreiz. Koshoc'h egeti eo he c'hoarezed, ha koshoc'h an eil evit eben, diouzh o c'horf. Oc'h eveshaat deskadurezh ar vugale e vezent, hag o reoliñ buhez an dud: en holl euredoù a oa er mojennoù edont o kemer perzh.\nAn Daouzek Eur[kemmañ | kemmañ ar vammenn]\nEvit daouzek Eur an deiz, a oa merc'hed da Gronos, an Amzer, (hervez Nonnos Panopolis) pe da Helios (hervez Quintus Smyrna), ne oant nemet dek da gentañ-penn. Setu o anvioù, adalek ar gouloù-deiz petek ar c'huzh-heol:\nAuge, ar Gouloù-deiz,\nAnatole, pe Anatolia, ar Sav-Heol,\nMousike pe Mousika, ar Sonerezh, pe eur ar seniñ hag ar studi,\nGymnasia pe Gymnastika, koulz an embregerezh-korf,\nNymfe, eur ar c'hibellañ hag an emwalc'hiñ,\nMesembria, kreiz an deiz, ar C'hreisteiz,\nSponde, eur ar banneoù goude merenn,\nElete, an Ec'hoaz, ar c'housk goude kreisteiz, pe ar bedenn,\nAkte (pe Kypris gouez da lod), an Enderv, pe eur ar pred hag ar blijadur,\nHesperis, an Abardaez,\nDysis, mare ar c'huzh-heol,\nArktos, ar gouloù diwezhañ.\nOberourien zo ne reont ket anv eus Arktros met eus C'hora, an Dañs.\nAdtapet diwar « https://br.wikipedia.org/w/index.php?title=Eurioù&oldid=1771260 »\nKemmoù diwezhañ degaset d'ar bajenn-mañ d'an 27 Gwe 2017, da 16:51.


Ai‘ta! » Skol-Veur Kreisteiz Breizh (SKB) : lizher digor d’ar Prezidant\nD’an 19 a viz Mezheven hon doa skrivet da Brezidant Skol-veur Kreistez Breizh evit goulenn ur panellerezh e brezhoneg e kevrenn ar gwir e kampus Tohanig e Gwened nevez savet ha ma vo kemeret e kont plas ar brezhoneg e monet en dro ar skol-veur.\nSavadur kevrenn ar gwir nevez savet e Gwened\nEl ma ouiet marse emañ Ai’ta ! ur strollad savet a-benn difenn ar brezhoneg. Ai’ta ! a zo e bal dezhañ stourm en un doare difeulz a-benn broudiñ ar brezhoneg er vuhez foran.\nKlevet hon eus komz dre ar mediaoù e oa é paouez en em staliiñ kevrenn ar gwir e Gwened er savadur nevez met ne oa ket staliet c’hoazh ar panellerezh.Seblant deomp e vehe talvoudus lakaat àr-wel ar brezhoneg er raktres panellerezh da zonet en un doare kemparek.Emañ é kreskiñ ar c’helenn divyezhek hag ul lodenn ag ho studierion a zo brezhonegerion yaouank.\nOc’hpenn emañ feur a skolidi en hentennoù divyezhek e Kumuniezh tolpad kêrioù Gwened e-touez ar re uhelañ e Breizh.Diorret eo bet ivez ar panelloù divyezhek en dachenn foran ha kavet e vez bremañ panelloù hent divyezhek dirak kampus Tohanig.\nSetu perak e vehe ur gwir talvoudegezh get ur danvez raktres panellerezh divyezhek e kreiz skol-veur Gwened.Strivoù a-bouez o deus kaset da benn ivez strollegezhioù tiriadel a-benn broudiñ ar brezhoneg er vuhez foran. Poellek e vehe seurt panellerezh divyezhek en un endro ma kaver muioc’h mui brezhoneg.\nSinet e oa bet un nebeut bleziadoù zo ar garta « Ya d’ar brezhoneg » kinniget get ofis publik ar brezhoneg get skol-veur Roazhon 2. Kaset he deus da benn un toullad mat a oberoù evit ar brezhoneg e monet-en-dro ar skol-veur. Kavet e vez ivez e Skol-veur Breizh-Izel (SBI) panelloù divyezhek a-barzh he savadurioù.Perak ne vehe ket moaien da brederiiñ àr seurt ur raktres panellerezh e Gwened a c’hellehe bout staliet e kevrenn ar gwir e kampus Tohanig hag àrc’hoazh en Oriant pe e Pondi.\nC’hoant hon eus oc’hpenniñ emañ pal hor strollad ma vo kinniget evit pep den yaouank an tu da zeskiñ brezhoneg en un doare nann redius. Else e vehemp kontant gouiet an doareoù da heuliiñ kentelioù brezhoneg er Skol-veur Kreistez Breizh : danvez dibab, unvez kelenn diret, yezh bev..\nLaouen tre e vefemp en em welet genoc’h a-benn eskemm diàr ar sujedoù-mañ.\n« Bodadeg en Landreger : “Mann da lâret !”\nGouel Mamm Douar, Ai’ta! vo war an dachenn (29/06/2013 – Sant-Nolf 56) »


Stumm eus an 6 Ebr 2011 da 18:27\nKemm ebet er vent , 9 bloaz zo\nStumm eus an 6 Ebr 2011 da 18:26 (kemmañ)\nStumm eus an 6 Ebr 2011 da 18:27 (kemmañ) (dizober)\n'''Herve Gouedard''' en deus skrivet un toullad barzhonegoù ha danevelloù, ha troet danevelloù diwar an [[alamaneg]], oberennoù embannet e-barzh [[Al Liamm]]. Ganet eo e [] e [[Ploeg]] ( Ploeuc/ Lié ) e [[Breizh-Uhel]], e-kreiz departamant [[Aodoù an Arvor]].\nTremenet en deus e vugaleaj war ar maez, hag ar galloeg eo a zo bet e yezh kentañ, kent dezhañ mont d'ar skol. E dud-kozh a oa labourerien-douar - un atant dister, ha tud paour a-walc'h. Gant-se en deus anavezet mat ar gevredigezh kouer a oa bev-mat c'hoazh d'ar mare-se e Breizh, hag a zo aet da get abaoe.\nBez' ez eus ul levr gantañ war ar stern : un danevell vuhez an hini e vo. Bez' e vo buhez al livour [[Paul Sérusier]]. Hennezh a zo bet disheñvel e blanedenn, e zibaboù hag e vuhez diouzh re al [[livour]]ien all eus ar memes prantad. An darn vrasañ eus al livourien-se n'o deus graet nemet tremen dre Vreizh. Sérusier avat a zo chomet en hor bro, graet en deus e annez e [[Kastell-Nevez-ar-Faou]], ha bevet eno tregont vloaz-pad. Klask a ray, en e levr, displegañ perak eo chomet e Breizh, petra en deus kavet eno, eñ, mab ur bourc'hiz eus Pariz, ne oa netra ouzh e donkañ da ren ar vuhez-se amañ. Un digarez e vo al levr-se da gomz eus luskadoù livouriezh dibenn an 19vet ha deroù an 20vet kantved, [[Skol Pont-Aven]], da skouer. Klask a ray kinnig al levr e-giz ur romant, aes ha plijus da lenn, met diazezet war fedoù gwir, evel m'en deus klasket ober evit Kergelenn.\nAdtapet diwar « https://br.wikipedia.org/wiki/Dibar:MobileDiff/942557 »


Pajenn:Inisan - Emgann Kergidu.djvu/100 - Wikimammenn\nPajenn:Inisan - Emgann Kergidu.djvu/100\n— Ia, klevet em euz oc’h euz merzeriet kals tud dinoaz.\n— Mad, ar memez tra a c’hellfe c’hoarvezout aman, ma ne ziouallit.\n— Breman eo sklear an deiz hag e veler ac’hanoc’h. N’hor beuz ket kals aoun : Doue n’hon dilezo ket.\n— Doue ! Doue ! me a lakaio ac’hanoc’h da ankounac’h anezhan.\n— Biken !\n— Me a lammo a zirak ho taoulagad kement tra a c’hellfe digas sonj d’ehoc’h anezhan.\n— N’hoc’h ket evit ober an dra-ze.\n— Me a lakaio diskar d’an traon tour braz Sant-Thegonnek ha freuza hoc’h iliz ker kaer, hag er c’his-se, ne jomo netra ganeoc’h evit digas da sonj d’ehoc’h euz ho fals-kredennou hag euz a ziotachou an amzer goz.\n— Diskarit an tour ha freuzit an iliz, mar kirit ; da viana e rankfot lezer ganeomp ar stered a zo enn env, a veler a belloc’h eget hon tour, hag a lavaro d’eomp bepred euz eun Doue hag a roio, er bed-all, da bep hini hervez he ober var an douar.\nAr c’habiten a droaz kein, eb lavaret ger ; daoust hag aoun a grogas ennhan, o klevet mear Sant-Thegonnek o komz er c’his-se ? Da viana, mont a reaz kuit eb goulenn na tamm na banne.\nGouel MIRABEAU e kear Lesneven\nNe gountan d’ehoc’h nemed eun nebeudik euz ar reusiou a reaz an dud difeiz enn hor bro, rak poan a ra d’ar galoun kounta diotachou ha diskianterez lod euz hon tud. Nebeut zo euz hon ilizou ha ne ouent ket saotret enn eur c’hiz bennag. Hoc’h unan eo eaz d’ehoc’h guelet ne ket gaou ar pez a lavaran. Pa’z it enn eun iliz, savit ho taoulagad, hag e velfot, a bep tu, sent dibennet, mein-benerez ar re vraoa ki-\nAdtapet diwar « https://br.wikisource.org/w/index.php?title=Pajenn:Inisan_-_Emgann_Kergidu.djvu/100&oldid=103310 »\nKemmoù diwezhañ degaset d'ar bajenn-mañ d'an 19 Mez 2017, da 11:50.


Eleonore Magdalene von der Pfalz - Wikipedia\nEleonore Magdalene von der Pfalz\nEleonore Magdalene Therese von der Pfalz, pe von Neuburg, pe von Pfalz-Neuburg, ganet e 1655 ha marvet e 1720, a oa ur briñsez alaman, deuet da vout Impalaerez santel (1705-1720) diwar he dimeziñ da Leopold Iañ an Impalaeriezh santel. Rouanez Bohemia ha Hungaria (1676-1705) e oa ivez, hag Arc'hdugez Aostria. Rejantez e voe 1711. Mamm-gozh e oa da Maria Theresia.\nEleonore von Pfalz-Neuburg\n3 Pried hag impalaerez\n4 He bugale\nGanet e oa e miz Genver 1655 e Düsseldorf ha marvet e 1720 e Vienna da 65 vloaz.\nMerc'h e oa da Philipp Wilhelm von der Pfalz (1615-1690), kont Pfalz-Neuburg, Dilenner Pfalz, ha da Elisabeth Amalie von Hessen-Darmstadt (1635-1709). Ar bugel henañ e oa en ur ribitailh 17, en o zouez\nMarie-Anne von Neuburg, rouanez Spagn, dimezet da Carlos II Spagn (rouanez ar pezh Ruy Blas gant Victor Hugo,\nMarie Sophie von der Pfalz, rouanez Portugal, dimezet da Pedro II Portugal,\nha Sophie, a zimezas da zaou zug Parma, ha mamm Elisabetta Farnese, rouanez Spagn.\nBrudet e oa frouezhusted priñsezed Pfalz-Neuburg, ha klask a veze warne e lezioù Europa. Ne voe ket dislavaret ar vrud gant Eleonore.\nKurunennet e voe en 1689 gant arc'heskob Mainz, Anselm Franz von Ingelheim.\nE 1673, pa varvas an infantez Marc'harid Tereza Aostria, pried kentañ Leopold Iañ an Impalaeriezh santel e oa an impalaer etre daou: dibab da bried pe Eleonore pe Claudia Felizitas von Österreich-Tirol. Ar priñs Wenzel Eusebius von Lobkowicz, kentañ ministr, a gave gwell e vije kemeret Eleonore. Klask a reas enebiñ ouzh an eured gant Claudia Felizitas, met aner e voe: diaes mont a-enep un dimeziñ gant ur briñsez eus an Tiegezh Habsburg.\nKlask a reas an impalaerez nevez ober droug d'an den a oa bet prest d'he lakaat da goll ar gurunenn. Tamallet e voe dezhañ en em glevout e kuzh gant Bro-C'hall, ma voe bac'het e Ratnitz en Bohemia e1674.\nMervel a reas Claudia en 1676, hag Eleonore a zimezas neuze d'an Impalaer. Skoazellañ a reas bugale ar ministr kaezh, marvet er vac'h e 1677.\nPried hag impalaerezAozañ\nDeol e oa Eleonore, ha karantezus ouzh he fried, a oa feal dezhi: ober a rae war e dro pa veze klañv. Ken skrivañ a rae gant ar c'hardinal italian Rannuzio Pallavicino, eus Bologna, dre hanterouriezh e sekretour Benenolla er bloavezhioù 1670.\nHe fried Leopold Iañ an Impalaeriezh Santel a dremenas un darn vras eus e vuhez oc'h ober brezel en desped dezhañ. Saveteiñ a reas Europa eus aloubadeg an Durked o devoa lakaet seziz war gêr Vienna gant skoazell arme e vreur-kaer, an dug Charlez V Loren, ha hini roue Pologn Yann III Sobieski, a voe trec'h war ar sezizerien d'an 12 a viz Gwengolo 1683 en emgann Kahlenberg. Neuze e krogas ar brezel dieubiñ a echuas en 1699 gant feur-emglev Karlowitz (en serbeg Sremski Karlovci), ma voe daskoret da gurunenn Hungaria-Kroatia broioù Slavonia, Syrmia, Bácska ha Banat, hag a oa bet aloubet gant Soliman le Magnifique er [[XVIvet kantved.\nEured Eleonore hag an impalaer Leopold Iañ\nDimezet e oa Eleonore en 1676 d'an impalaer Leopold, ha dek bugel o doe:\nJoseph (1678-1711), a voe Impalaer santel\na zimezas en 1699 da Wilhelmine von Braunsweig-Lüneburg (1673-1742)\nMaria Elisabeth (1680-1741), gouarnerez an Izelvroioù aostrian\nLeopold Joseph (1682-1684)\nMaria Anna (1683-1754), dimezet en 1708 da João V, roue Portugal, kenderv dezhi,\nMaria Terezia (1684-1696)\nKarl (1685-1740), a voe Impalaer santel, dimezet en 1708 da Elisabeth Christine von Braunschweig-Wolfenbüttel (1691-1750)\nMaria Magdalena von Österreich (1689–1743), mestrez-veur Urzh ar Groaz steredennet\nAdtapet diwar « https://br.wikipedia.org/w/index.php?title=Eleonore_Magdalene_von_der_Pfalz&oldid=1877025 »\nDernière modification le 27 Mae 2020, à 01:07\nKemmoù diwezhañ degaset d'ar bajenn-mañ d'an 27 Mae 2020, da 01:07.


Diffusion du vendredi 15 novembre 2019 Durée : 10min\nUr gwallzarvoud mantrus a zo bet kostez Plouzeniel. Rentet en deus Lors Jouin enor da Jañ Kergrist, hag a zo aet da anaon dec'h. Hag ur vanifestadeg vras a vo e Pariz 'benn pemzek deiz, evit difenn ar yezhoù rannvro. Setu rol ar c'heleier emberr.\nTri den yaouank lazhet en ur gwallzarvoud\nAet eo un oto da skeiñ ouzh ur c'harr-samm hiziv, war an hent kostez Plouzeniel. Arvarus eo an hent-se, rak seizh den a zo bet lazhet en doare-se e korf an daou vloaz paseet. Deus Plouider oa ginnidig an tri den yaouank oadet a 21, 18 ha 15 vloaz...\nAet eo Jañ Kergrist da anaon\nMarvet eo ar c'homedian, skrivagner, sevenner ha stourmer dec'h, en un ti-retred e Sant-Brieg. Klañv kenañ e oa... Kaset en doa ur postel un nebeut dervezhioù-zo da 800 den evit kelaouiñ anezho en doa c'hoant da implijout al lezenn Leonetti... Ul lezenn diwar-benn fin ar vuhez. Aterset hon eus Lors Jouin, en doa bet tro da labourat gantañ.\n"Evit ma chomo bev hor yezhoù"\nSetu anv ur c'henstroll bet krouet e miz Gwengolo, gant kevredigezhioù tomm ouzh o yezhoù rannvro. Ganto vezo aozet ur vanifestadeg vras d'an 30 a viz Du, e Pariz, dirak an Deskadurezh Stad. En arvar emañ muioc'h-mui ar yezhoù-se hervezo, dreist-holl dibaoe reformoù nevez al lise, ar vachelouriezh, hag ar skol "a-fiziañs"... Eskemmet hon eus gant Tangi Louarn, prezidant Kevre Breizh, diwar-benn raktresoù ar c'hentroll-se...


Gabhla - Wikipedia\nEnez Gabhla, gwelet eus Doiri Beaga\nGabhla, pe Oileán Ghabhla, zo un enezenn vihan war aod kontelezh Dún na nGall, en Iwerzhon.\nAnavezet eo an enezenn evel ul lec’h ma teu sportourien da grapañ ouzh an tornaodoù sonn, evel ma reont ivez en inizi a zo e-kichen, Uaigh hag An Chruit. Gallout a reer mont da Gabhla gant bigi a loc'h eus porzhioù An Bun Beag ha Doirí Beaga e parrez Gaoth Dobhair.\nAnnezet e oa an enezenn betek ar bloavezhioù 1960, pa'z eas kuit an annezidi diwezhañ. Abaoe ar bloavezhioù 2000 ez eus deuet tud en-dro da chom en enezenn hag adsavet o deus tiez a oa o kouezhañ en o foull.\nAdtapet diwar « https://br.wikipedia.org/w/index.php?title=Gabhla&oldid=1912512 »\nKemmoù diwezhañ degaset d'ar bajenn-mañ d'an 6 Her 2021, da 19:22.


Haakon V Norvegia - Wikipedia\nHaakon V Norvegia\nPenn kizellet Haakon V Magnusson en iliz-veur Stavanger\nHaakon V Magnusson, lesanvet Halleg ("hir e c'har", "garek") (Tønsberg, 10 Ebrel 1270 - 8 Mae 1319) a oa roue Norvegia adalek 1299 betek e varv e 1319.\nDimeziñ a reas Haakon ("Håkon" en doare-skrivañ norvegek bremañ) dre ziv wech : e 1295 gant ur briñsez c'hall Isabelle de Joigny, hag e 1299 gant ur briñsez alaman Euphemia von Rügen, merc'h d'ar priñs Wisław II. Ur verc'h en devoe gant e eil gwreg, Ingeborg Haakonsdatter.\nMervel a reas Haakon V d'an 8 a viz Mae 1319 e Tønsberg. War e lerc'h e teuas e vab-bihan Magnus Eriksson, roue Norvegia (1319-1355) gant an anv Magnus VII ha roue Sveden (1319-1364) gant an anv Magnus IV Sveden.\nAdtapet diwar « https://br.wikipedia.org/w/index.php?title=Haakon_V_Norvegia&oldid=1981409 »


Ur mor-bihan kaer-meurbet gant oufoù sklaer\nUr wech tremenet porzh bihan Koulev, e wez-pin, e ziez mistr war bord an dour, e vagoù livet-flamm ha e boull-neuial gant dour mor, e tigor mor-bihan Gwened. Divroet e viot ! Eno e laka an inizi da soñjal er su. Diouto o-unan ez int holl, hag evit o gweledva ha kalite disheñvel ar vuhez enno e kar an den ober un ehan eno. Deomp penn en hini goadekañ ha brasañ anezho, Enizenac’h. Adalek Porzh Gwenn (war-hed 15 km diouzh Gwened) ez eus ur vag hag a liamm an enezenn ouzh an douar-bras hed-da-hed ar bloaz.\nPelec’h emañ ar venec’h ?\nKaerat lec’h eo Enizenac’h ! Dont a ra hec’h anv eus menec’h abati Redon a oa bet roet an enezenn dezho gant roue Breizh en 9vet kantved. Deuit da straniñ, er-maez eus ar vakañsoù-skol, er bourk kozh e straedigoù bleuniet gant kamelia, mimoza hag e diez-pesketaerien dudius. Doñvaet e vez an enezenn war droad pe war varc’hoù-houarn a c’haller feurmiñ war ar c’hae-dilestrañ. Un doare gwellañ eo da ergerzhet ar C’hoad Amour hag an torgennoù goloet a vrug a gaver e « perlezenn ar Mor-bihan ».\n« Enezenn ar Gabitened »\nArabat deoc’h c’hwitañ da vont d’an Arzh kennebeut. Un treizh ugent munut zo adalek beg Koulev a-raok lakaat an treid war ar stec’henn douar ouez-se. N’eo ket gwall dorosennek an enezenn, ha mat-tre eo evit pourmen gant ar familh. Er c’hornôg, an droiad c’hlas, an hini livusañ, a ginnig ur gwel war an inizi hag a gas d’ar vilin-vor e poent Bernoù.\nUl labour ramzel\nEr-maez d’an Arvor-Baden e vez bamet an den gant karn Gavriniz hag e zarioù engravet. En tu-hont da 18 000 tonenn emañ pouez mein ar savadur neolitek-se en holl ! Ul labour ramzel evit gwir.\nLec’hienn genrouedad Enizenac’h http://www.ileauxmoines.fr


Francesco Cossiga (Sassari, 26 a viz Gouere 1928 – Roma, 17 a viz Eost 2010) a oa ur politikour italian, gwiraour ha kelenner. Eizhvet prezidant Republik Italia e voe, etre 1985 ha 1992. Senedour e voe goude-se.\nEus ar gostezenn Democrazia Cristiana e oa, met tomm e oa ivez ouzh emsav broadel Sardigna.\n↑ Er Sened en doa roet harp d'ur raktres lezenn evit emrenerezh Sardigna e 2006, DDL Costituzionale n. 352\nPajenn diwar-benn F. Cossiga e lec'hienn Sened Italia\nAdtapet diwar « https://br.wikipedia.org/w/index.php?title=Francesco_Cossiga&oldid=1627050 »\nKemmoù diwezhañ degaset d'ar bajenn-mañ d'an 11 Meu 2015, da 22:50.


Pajenn:Marigo - Abrege eus an Aviel.djvu/84 - Wikimammenn\nPajenn:Marigo - Abrege eus an Aviel.djvu/84\ndeffe grêt deoc’h, ma teufe an den-ze d’hoc’h offanci adarre, ne gafac’h-hu quet an eil offans goassoc’h c’hoas evit ar chenta ? ha ma ho pe-hu grêt hoc’h-unan quement-all da ur re benac, n’en em gredac’h-hu quet indign da veza pardonet ?\nAn affeil a rend ouzpen-ze difficiloc’h conversion ar pec’her, abalamour, da guenta, ma teu e galon da veza insansiploch ha caletoc’h ; d’an eil, Doue dre ur bunition just a zeu d’e briva eus e c’hraçou special, a bere ez eo en em rentet indign dre e ingrateri ha dre an disprijans en deus grêt eus ar c’hras hac eus ar pardon en devoa recevet, ; d’an drede, an drouc-speret o veza cavet ar voyen da zistrei en e ene, a zeu d’e denti goassoc’h ha da redoubli e effort gant aoun na ve chasseet adarre.\n2 P. Considerit ar moyenou pe remejou evit en em breservi dioc’h an affeil. Ar c’henta, beillit ha bezet bepret voar evez gant aoun na veac’h surprenet gat an drouc-speret ; na songit\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/84&oldid=94444 »\nKemmoù diwezhañ degaset d'ar bajenn-mañ d'an 29 Her 2016, da 17:30.


Logo Battlestar Galactia\nBattlestar Galactica a zo ur frañchiz Skiant-faltazi stadunanat savet gant Glen A. Larson. Ar frañchiz a zo kroget gant ar stirad skinwel diazez e 1978 heuliet gant ur stirad prequel berr-bad anvet Galactica 1980, un heuliad levrioù, bandennoù-treset doare comics, ur c'hoari-taol ha c'hoarioù video.\nUn adsevel a zo bet d'ar stirad skinwel Battlestar Galactica skignet war ar skinwel e-stumm div lodenn, unan ministirad 3 eurvezh sevenet gant Ronald D. Moore ha David Eick e 2003. Ar ministirad he deus degaset d'ur stirad skinwel adsavet skignet bep sizhun ha baouezas er bloavezh 2009. Ur stirad stumm prequel anvet Caprica a oa bet skignet e 2010.\nAn holl grouadennoù e bed Battlestar Galactica a zo diazezet war ar memes doare: en ul lec'h pell diouzhomp en hollved e gaver ur sevenadurezh denel. Ar sevenadurezh-se a zo strollet e-stumm ur c'hengevread anvet an 12 Trevadenn, ar blanedenn orin d'an holl dud-se a zo Kobol. An 12 Trevadenn a zo bet tapet gant ur brezel hir a-enep d'ur ouenn robotoù anvet Cylons, ar re-se a zo mennet gant ur pal nemetken, lazhadegañ mab-den. Ar re Cylons a ginnig ar peoc'h d'an dud, met un toull-trap eo. Harpet gant un den anvet Baltar, ar re Cylons a dag kreñv an 12 Trevadenn kement hag ar flodad listri-egor trevadennel o moger difenn. An dagadennoù meur-se a ro lamm d'ar flodad listri denel, betek rishañ an trevadennoù, ha peur-zistrujañ poblañs ar planedennoù. Dreist-beverien an dagadennoù a lorc'h etrezek an egor oc'h implij a-bep seurt listri-egor disheñvel. Eus ar flodad listri-brezel trevadennel ne chom nemet unan, ar Battlestar Galactica, ur pezh-mell lestr-brezel ha dezougen en egor, hag a zo dreistbever d'an dagadenn. Dindan urzhioù ar c'habiten Adama, al lestr-brezel Galactica gant harp blenerien an nijerezioù brezel "Viper" a glask adkavout an dreistbeverien ha kas anezho er goudor etrezek un 13vet Trevadenn mojennel anvet Douar.\n1 Bed diazez (1978-1980)\n1.1 Battlestar Galactrica (1978)\n2 Adsav 2003\n2.1 ministirad skinwel\n3 Ar stirad adsavet\nBed diazez (1978-1980)[kemmañ | kemmañ ar vammenn]\nBattlestar Galactrica (1978)[kemmañ | kemmañ ar vammenn]\nPennad spisoc'h gwelet: Battlestar Galactica (stirad skinwel 1978)\nAdsevel doare cosplay eus Battlestar Galactica 1978-1980\nGlen A. Larson, krouer ha produer Battlestar Galactica, a zisklerias e oa savet ar soñj en Battlestar Galactica, gant an titl diazez Adam's Ark, e fin ar bloavezhioù 1960. James E. Ford a roas munudoù all er pennad anvet “Battlestar Galactica and Mormon Theology,” hag a voe lennet e-pad ar brezegenn "The Joint Conference of the American Culture and Popular Culture Associations" d'ar 17 a viz Ebrel 1980 (embannet abaoe gant an titl “Theology in Prime Time Science Fiction: Battlestar Galactica and Mormon Doctrine,”), ar stirad en devoa kendeuzet meur a dem o tont eus ar teologiezh Mormon. Evel-se e adkaver temoù evel an dimeziñ evit "an amzer hag ar beurbadelezh", ur "c'huzul a daouzek," hag ur blanedenn anvet Kobol. En ur c'houzout e oa Larson ezel eus Iliz Jezuz-Krist ha Sent an devezhioù diwezhañ (saozneg:The Church of Jesus Christ of Latter-day Saints) eo anat e oa bet tuet gant e gredennoù evit sevel ar stirad. Diaes e oa bet dezhañ e-pad pell da rastellañ arc'hant. Battlestar Galactica a oa bet produet a-benn ar fin war lañs brud-mat ar film Star Wars.\nAr mennozh diazez d'ar stirad a oa evit Larson da gaout ur stumm doare film skinwel (ur film teir eurvezh doare pilot gant div wech div eurzvezh evit an tammoù all) ar pal a oa da vezañ arc'hantet ha skignet war ar chadenn Amerikan American Broadcasting Company (ABC). Ur stumm berraet d'ar pilot teir eurvezh anvet, Saga of a Star World, a oa bet skignet er sinemaioù e Kanada (a-raok ma vefe skignet ar stirad war ar skinwel) ha goude-se e sinemaioù Amerika, Europa hag Aostralia. E-serr daou film ouzhpenn, ABC a zivizas kaout ur stumm un tamm un eurvezh bep sizhun a-benn ar fin.\nE 1979 e-pad c'hwec'hvet koulzad d'al lid People's Choice Awards, ar stirad skinwel a dap ar priz er rummad "gwellañ stirad nevez doare drama".\nAn tamm diazez d'ar stirad skinwel (ar film hir doare pilot) a oa bet skignet evit ar wech gentañ er skinwel d'ar 17 a viz Gwengolo 1978. Siwazh an treuzkasadenn a oa bet lammet 30 munutenn a-raok ar fin dre kelaouiñ an arsav-brezel etre Egipt hag Israel anavezet dindan an anv Emglevioù Camp David. Goude an troc'h (a badas tro un eur), e kendalc'has an treuzkasadenn e lec'h ma oa paouezet.\nE-pad eizh miz goude ma voe bet skignet ar film pilot, 17 lodenn a voe sevenet (pemp anezho o vezañ gant ar stumm daou damm), kevatal e oa gant ar stumm diazez d'ar stiradoù: 24 lodenn evit ur c'houlzad. Gant nebeutoc'h-nebeutañ a arvesterien hag ur goust uheloc'h-uhelañ, ABC a roas harz d'ar stirad Battlestar Galactica e miz Ebrel 1979. Al lodenn ziwezhañ anvet "Dorn Doue" (titl orin: "The Hand of God") a voe skignet er skinwel d'an 29 a viz Ebrel 1979.\nPennad spisoc'h gweletListenn lodennoù Battlestar Galactica (stirad skinwel 1978) ha Galactica 1980\nGalactica 1980[kemmañ | kemmañ ar vammenn]\nPennad spisoc'h gwelet: Galactica 1980\nDiskar-amzer 1979, pennoù bras ABC o deus un emvod gant krouer Battlestar Galactica Glen A. Larson gant ar soñj adlañsañ ar stirad skinwel. Ezhomm e oa un diaz all d'an istor evit desach an arvesterien, setu ma voe dibabet e errufe ar flodad listri-egor trevadennel d'an devezh-ha-hiziv war ar voulenn Zouar. Ur film nevez stumm skinwel a voe produet anvet Galactica 1980. Ur wech c'hoazh e voe choazet da zerc'hel ur stumm sizhuniek d'ar stirad Battlestar Galactica. Kroget e oa mat an traoù, siwazh an arvesterien ne voent ket niverus a-walc'h ha lammet e voe ar stirad goude dek lodenn nemetken.\nGant ar stirad-se bloavezh 1980 heuliad/adsevel d'ar stirad orin, ar flodad trevadennel a gav ar voulenn Zouar ha goude-se a zifenn an Douar rak ar re Cylons. Ar stirad-se a voe ur c'hwitadenn brim dre meur a abeg met ar vank a arc'hant a voe an hinni pennañ: adimplij tammoù eus ar stirad kozh, adimplij tammoù eus ar film e-pad kren-douar an Universal Studios e 1974 evit ur sekañs tagadenn gant ar re Cylon.\nUr skrivañ lezirek hag ur choaz a prantad fall evit ar skignañ (sul goude merenn, ur prantad implijet evit programmoù tuet gant an deskiñ d'ar familhioù, hag ouzhpenn-se war prantad ar c'heleier). ar stirad skinwel a oa bet rediet da vont ivez gant hent obererezhioù feuls gwanaet, ha gant ul lodenn deskadurezh kement en obererezhioù taolennet evit gant ar c'homzoù.\nAdsav 2003[kemmañ | kemmañ ar vammenn]\nministirad skinwel[kemmañ | kemmañ ar vammenn]\nPennad spisoc'h: Battlestar Galactica (ministirad)\nEn desped d'ar strivoù evit adlañs ar stirad dre ar bloavezhioù n'eus ket unan anezho a reas berzh betek ma vefe un adsevel e 2003 d'ar stirad diazez gant Universal Television. Gant an anv Battlestar Galactica, e voe roet lañs d'ur stirad adsavet gant ur stumm ministirad teir eurvezh. Implijet gant ar chadenn Sci-Fi Channel, ar skrivagner filmoù ha skinwel Ronald D. Moore harpet gant ar produer David Eick a gavas an tu d'en ober gant berzh bras. An aktour brudet hag enoret Edward James Olmos a voe choazet evit rol ar c'homandant Adama, Mary McDonnell evit ar brezidantez Laura Roslin. Starbuck ha Boomera oa merc'hed a-benn bremañ, c'hoariet gant Katee Sackhoff ha Grace Park. Aktourien mailh all a voe kemeret evel Jamie Bamber (Kabiten Apollo), James Callis (Doktor Gaius Baltar), ha Tricia Helfer evit rol ur Cylon anvet Niverenn C'hwec'h. Ar ministirad a reas berzh mat evit ar chadenn Sci-Fi Channel betek reiñ ar c'hoant dezho da sevel ur stirad sizhuniel nevez Battlestar Galactica.\nAr stirad adsavet[kemmañ | kemmañ ar vammenn]\nPajenn pennañ: Battlestar Galactica (stirad skinwel 2004)\nDa welet ivez: Listenn lodennoù Battlestar Galactica (stirad skinwel 2004)\nAr stirad skinwel nevez a oa bet kenproduet gant ar chadenn skinwel Saoz Sky Television, ha skignet da gentañ er Rouantelezh-Unanet war ar chadenn koskor Sky1 satellite channel e miz Here 2004. Ar stirad a voe skignet goude-se e Norzh-Amerika war ar chadenn Sci-Fi Channel e miz Genver 2005. O kenderc'hel lec'h ma oa bet paouezet ar gaoz gant ar ministirad, an holl aktourien a zistroas d'o roll. Un toullad tudennoù nevez a voe ouzhpennet, ha Richard Hatch, a c'hoarias rol ar c'habtien Apollo er stirad Battlestar Galactica 1978, a zistroas met o c'hoari an dudenn Tom Zarek, ur sponter politikel a zeuio da vezañ ezel d'ar gouarnamant trevadennel.\nAdtapet diwar « https://br.wikipedia.org/w/index.php?title=Battlestar_Galactica&oldid=1960707 »\nSkiant-faltazi er skinwel


Timbroù Kastellórizo - Wikipedia\nTimbroù Gres, Frañs hag Italia\nEmañ enezenn c’hresian Kastellórizo e reter pellañ ar Mor Kreizdouarel, e-kreiz un hent etre Enez Rodos hag Antalya mui pe vui. Anvet eo Καστελλόριζο e gresianeg, Meis e turkeg, Castelrosso en italianeg ha Kastelorizo e saozneg.\nA-raok diskar an Impalaeriezh Otoman ha fin ar Brezel-bed kentañ eo aloubet an enezenn gant arme Bro-C’hall (eus ar 24 a viz Kerzu 1915 betek ar 21 a viz Eost 1920). Bombezet eo gant Turkia e 1917.\nArme Frañs a laka er-maez e 1920 timbroù gall ar Reter Nesañ ("Levant") soulgarget (B.N.F. evit base navale française), gant O.N.F. Castellorizo diwezhatoc’h (O.N.F. evit occupation navale française) hag erfin OF CASTELLORISO skrivet a-blom (OF evit occupation française).\nAn holl dimbroù-se – war-dro 50 skouerenn zisheñvel - zo rouez ha klasket aketus gant an dastumerien bremañ, hag uhel eo o friz neuze.\nEtre ar 21 a viz Eost 1920 ha kreiz ar bloaz 1944 eo aloubet an enezenn gant Italia.\nAdalek 1922 eo krog an Italianed da soulgargañ o zimbroù gant CASTELROSSO. E 1923 e teu er-maez ur rummad pemp timbr kartenn ar vro e-kichen banniel Italia warne. Timbroù ar vammvro soulgarget eo a vo implijet goude-se, da skouer an hini gouestlet da Francesco Ferrucci e 1930 ha hini Garibaldi moulet e 1932.\nEtre kreiz 1944 hag an 22 a viz Meurzh 1945 : aloubet an enezenn gant arme ar Rouantelezh Unanet. Meret e vo gant ar velestradurezh saoz betek ar 15 a viz Gwengolo 1947.\nE dibenn 1947 ez eo tro ar velestradurezh c'hresian da embann timbroù soulgarget “Καστελλόριζο » evit an enezenn. Staget e vo Kastellórizo ouzh an tiriad broadel da vat d’an 22 a viz Meurzh 1948.\nAdtapet diwar « https://br.wikipedia.org/w/index.php?title=Timbroù_Kastellórizo&oldid=1476947 »\nKemmoù diwezhañ degaset d'ar bajenn-mañ d'an 4 Ebr 2013, da 20:58.


Cabo da Roca (Beg ar Roc'h e brezhoneg) zo ur beg-douar e Portugal hag ar beg-douar pellañ er c’hornôg e lodenn gevandirel Europa hag el Ledenez iberek ivez evel-just. Gant Romaned an Henamzer e veze anvet Promontorium Magnum (beg-douar meur) hag er Grennamzer e oa anavezet evel la Roca de Lisboa.\nCabo da Roca, beg-douar kornôkañ lodenn gevandirel Europa.\nEmañ e distrig Lisbon, 40 km diouzh ar gêr-benn, en ur park natur anvet « Parque Natural de Sintra-Cascais ». Sevel a ra ar beg-douar ur 140 metr bennak a-us live ar mor. Warnañ ez eus un tour-tan hag ur stal evit an douristed a zeu di a-leizh.\nAdtapet diwar « https://br.wikipedia.org/w/index.php?title=Cabo_da_Roca&oldid=1767721 »\nDernière modification le 3 Gwe 2017, à 16:29\nKemmoù diwezhañ degaset d'ar bajenn-mañ d'an 3 Gwe 2017, da 16:29.


An Ave, Maria - Wikimammenn\nAn Ave, Maria\nL. Prud’homme, 1817 (p. 107-108)\n◄ Ar Sænt An Ave, Maria An Angelus ►\nDre ar beden-se e veulomp Mari muya ma zeo possubl meuli ur grouadures, en ur lavaret dezi gsnt an Æl penaus eo leun a c’hraç, penaus emàn Doue ganti, hac eo biniguet dreist an oll groaguez. Dre gomso santes Elizabeth e trugarequeomp Doue ; rac en ur lavaret : biniguet eo Jesus ar froez eus ho corf, e trugarequeomp Doue da vezàn roet dimp Jesus dre Vari, brassàn graç a ouffe biquen Doue da ober d’an dud. Anfin en teirvet loden eus an Ave, Maria, e pedomp Mari da intercedi evidomp pec’herien, da gavet truez ouzimp, hac en e c’halite a Vam da Doueda dont d’on sicour en pep amser, mæs ispicial er momet terrubl eus ar maro, en peini satan a redoubl e valiç evit on c’holl.\nAdtapet diwar « https://br.wikisource.org/w/index.php?title=An_Ave,_Maria&oldid=118022 »\nKemmoù diwezhañ degaset d'ar bajenn-mañ d'an 6 Eos 2018, da 13:10.


Pajenn:Marigo - Buez ar Saent.djvu/34 - Wikimammenn\nPajenn:Marigo - Buez ar Saent.djvu/34\nonction pehini a douiche bepret ar c’halonou. O veza prezeguet un deiz er guær a Avignon a-eneb ar vanite hac an dispignou vean ha foll a reer e guiscamànchou, en devoe ar gonsolation da velet ar brassa itroneset o cass o-unan o bezeïer, o rubanou, o ferlez hac o diamànchou da verza, evit distribui ar pris anezo d’ar beaurien.\nAr Roue eus a Chypr o veza antreprenet ur brezel santel evit dilivra an douar santel, ar Pab a hanvas Per-Thomas evit regli un affer quen important. Abars ma partias an arme, ar Sant a reas ur sarmon quen nerzus ha quen touichant, ma teuas ar Roue, an oll officerien hac ar soudardet da gofes ha da sacramanti. Neuse leun a gouraich en em rentsont e pevar devez dirac ar guaer a Alexandrii. Ar Sarrazinet o veza deut gant un arme vras, ar Sant, gant ur Grucifi en e zorn, a inspiras quement a gouraich d’ar gristenien, ma c’hounezzont ar victor var an infidelet ; mæs o veza clevet e tlie ar Sarrazinet distrei gant un arme terruploc’h, ne gredsont quet avanç davantaich, hac en em densont. Quemense a eureu un displigeadur vras d’ar Sant, pehini, oc’h adori ar secrejou incomprenabl eus a Zoue, ha resinet e peb tra d’e volontez santel ; a zistroas da Chipr. En em lacaat a eureu en ur gouent eus e urz, e pehini da benn nebeut amser e clànvas. Goude m’en devoa recevet e oll sacramanchou, e voe presantet deza un dra bennâc evit soulagi e galon ; mæs lavaret a reas, o tisquez e Grucifi : chetu amâ ar frouez\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/34&oldid=134454 »


Miziad ar brezhoneg : achu eo ! - Ti Douar Alre\n31 Meurzh 2017\nMiziad ar brezhoneg : achu eo !\nGet un abadenn c'hoari en-dro d'an daol dalc'het er Bar Breton, e bourc'h Brec'h, emañ bet klozet Miziad ar brezhoneg àr zouar Alre. 33 degouezh a zo bet kinniget ar blez-mañ e oc'hpenn 10 kumun ag ar gumuniezh (hep komz ag an abadennoù tañva d'ar brezhoneg bet kaset er skolioù unyezhek galleg). E-mesk an degouezhioù en deus graet brud, menegomp Kontomp-Diskontomp, an emgav gouestlet d'ar sorbiennoù displeget e brezhoneg get J.-B.. ar Galloudeg bet pedet genomp, sonadeg laz-kanal An Alre (tost 400 a dud daet da selou), Luduennig, an abadenn teatr margodennoù kaset get Strollad Kallag (un dra nevez-tout ar blez-mañ). Bilañs ar miziad a vo graet dindan berr ; en em soñjet e vo dija ivez àr ar gwellañ mod da zerc'hel get ar memp hent e 2018 : diskouez ha sevel ar brezhoneg bev el lec'hioù foran, sachiñ evezh ar muiañ posupl a dud àr ar yezh hag, evit kement-se, kinnig degouezhioù a jaojo koulz doc'h ar bras ' vel doc'h ar bihan.\nSetu un tañva ag an abadenn margodennoù Luduennig bet kinniget e Pleuwigner d'ar sul 12 a viz Meurzh get Strollad Kallag.\nHag un tamm ag an abadenn Kontomp diskontomp ! bet kaset get Jean-Baptiste Le Galloudec d'ar sadorn 3 a viz Meurzh en Alre.\nProgramm Miziad ar brezhoneg 2017 e brezhoneg\nProgramm Miziad ar brezhoneg 2017 e galleg


Kêr Karaez - Loisirs / manifestations\nDegemer Karaez> Ober anaoudegezh gant Karaez> Touristerezh evit an dudi hag evit an aferioù> Dudioù / abadennoù\nEus lec’hienn Kerampuilh zo sko ouzh ar greizenn sevenadurel Glenmor, eus kreizenn c’hoarioù dour ar Poc’hêr « Plijadour » en ur dremen dre an hentad golf, an troiadoù-bale pe ar c’hrapvrankañ gant Karaez Adrénaline e Traoñienn ar Stêr-Iêr, e vez kinniget obererezhioù dudi stank ha diseurt ….\nKaraez hag ar Poc’hêr, un vro a sonerien, zo ivez ur vro a ouelioù hag a hengournioù dre anien. Eus emgav bloaziek an Erer Kozh d’ar pardonioù, festoù-noz, emgavioù sevenadurel, e kinnigomp deoc’h ur mor a abadennoù a-hed ar bloaz !\nEr gumum ez eus e-leizh a aveadurioù dudi a-feson\nHentad golf nav zoull war un dachenn dibar 8 hektar\nPgz 02 98 93 79 19\nAr greizenn c’hoarioù dour « Plijadour »\nPgz. 02 98 99 39 50\nHentad sport ha reteriñ e Traoñienn ar Stêr-Iêr\nKinnig a ra Traoñienn ar Stêr-Iêr un endro dibar ha mat evit adkemer nerzh ha diskuizhañ. En div stank, sko ouzh an dachenn-gampiñ, e c’hall an dud deuet hag ar re yaouank mont da besketa. Gant an hentad reteriñ, an hentad evit ar yec’hed, ar c’hoarioù aveet evit ar vugale, an taolioù piknikañ, koulz hag ar Greizenn Varc’hegezh hag ar golf, eo deuet an draoñienn da vezañ ul lec’h eus ar c’hentañ evit ar familhoù a-bezh evit diduiñ hag evit vakañsiñ.\nKreizenn varc’hegezh gant embreglec’h toet\nPgz. 02 98 93 35 44\nKreizenn sevenadurel Glenmor gant ur sal sinema hag ur sal-abadennoù 600 plas enni, ha kement zo…\nKaraez, e-kreizig-kreiz Rouedad Vreizh en XIXvet kantved, zo e kroashent an troiadoù-bale e Breizh hiziv an deiz. An hentoù-houarn kozh zo deuet da vezañ hentoù glas… War droad, war varc’h, gant ho marc’h-houarn pe gant ho teirrodeg e c’hallit kemer penn an hent treuz Arvorig Karaez / Sant-Mewen pe ober un diskuizh hanter-hent war an Hent Montroulez / Rosporden. Gant ar BH37 e c’hallit mont eus ar Ganol Naoned-Brest betek Gourenez Kraozon o tremen dre Goad an Uhelgoad ha Menez Are.\nHentad Avantur ha Milendall plant « Karaez Adrénaline »\n7 hentad enno 110 atalier a vez kinniget d’an dud, adalek 5 bloaz, war un dachenn tost da bemp hektar e Traoñienn ar Stêr-Iêr. Gant Karaez Adrénaline e c’hall pep hini e-giz-se ober anaoudegezh ent laouen gant ar c’hrapvrankañ dre ar c’hoari. Plijadur vras o do an dud gant un dreuzell mod Tirol 250 m a hed, an hirañ hini e Breizh. Liesseurtaet eo bet an obererezhioù kinniget gant Karaez Adrénaline, dre reiñ lañs d’ur milendall plant. Bez’ eo ar milendall plant brasañ e Breizh gant 3,5 km a c’hirzhier.\nPgz. 06 50 19 15 98\npe 06 50 19 05 97\nDeuit e darempred gant Ti an Douristed Karaez hag ar Poc’hêr\nPgz : 02 98 93 04 42\nSellit ouzh al lec’hiennoù\nLocations de meublés 2009


Prest oc'h da wiskañ roched nevez ar Redadeg ? - Tudi Crequer\nDiffusion du mercredi 4 avril 2018 Durée : 11min\nNag a nevezadennoù b'ar vro ! En em gavet eo klip ofisiel ar Redadeg, troet eo bet ar Barzaz Breiz e japaneg hag ur gumun nevez a vo savet e Bro Dreger !\nUr gumun nevez e Bro Dreger 'benn miz Genver 2019\nOfisializet eo bet hiriv ar raktres kumun nevez e bro Dreger. Adalek miz Genver 2019 e c'hellfe bezañ strollet Perroz, Tregastell, Sant Kae ha Louanneg. Kazi 15 000 anneziad a vefe enni, pezh a rafe dezhi bezañ trede pe pevare kumun vrasañ en Aodoù an Arvor. Gireg Konan a zo o chom e Perroz ha n'eo ket a-enep-krenn d'ar raktres kumun vras met souezhet eo bet gant an diouer a geleier a-berzh an dilennidi. Sav-poent Gireg Konan.\nKlip ar Redadeg zo en em gavet !\nA-benn miz e loc'ho ar Redadeg evit ar brezhoneg. 1700 kilometrad o vont deus Kemper da Blougerne evit arc'hantaouiñ raktresoù e yezh ar vro. Evit 10 vloaz ar Redadeg o deus an aozerien dibabet kehentiñ gant ar re a ra an darvoud. Ur c'hlip ofisiel a zo bet savet neuze en-dro d'ar ganaouenn "Betek an trec'h". Pal kentañ ar c'hlip-mañ 'oa lakaat an dud kar d'ar brezhoneg da gemer-perzh. Setu soñj Kenan an Habask, kenurzhier ar video.\nMont pelloc'h / Ar c'hlip a zo da welet amañ !\nAlato ! Troet eo bet ar Barzaz Breiz e japaneg !\nTroet eo bet ar Barzaz Breiz e japaneg ! Levr meur Théodort Kervarker a zo bet troet gant ur gelennerez deus skol-veur Hiroshima : Shizue Oba. Nelly Blanchard a zo kelennerez er CRBC, e skol-veur Brest. Skrivet zo bet ganti meur a levr diwar-benn ar Barzaz Breiz. "Souezhet" eo memestra "da welet tud deus an tu all deus ar bed o treiñ levrioù e brezhoneg eo souezhus awalc'h !". Pennad-komz gant Nelly Blanchard deus ar CRBC.\nDiffusion le mercredi 23 octobre 2019 de 19:00 à 19:10\nDiffusion le mardi 22 octobre 2019 de 19:00 à 19:10\nDiffusion le lundi 21 octobre 2019 de 19:00 à 19:10\nDiffusion le vendredi 18 octobre 2019 de 19:00 à 19:10\nDiffusion le jeudi 17 octobre 2019 de 19:00 à 19:10\nDiffusion le mercredi 16 octobre 2019 de 19:00 à 19:10\nDiffusion le mardi 15 octobre 2019 de 19:00 à 19:10


Pajenn:Marigo - Buez ar Saent.djvu/65 - Wikimammenn\nPajenn:Marigo - Buez ar Saent.djvu/65\nhor Salver da un den pinvidic : Mar fell deoc’h beza parfet, iit, guerzit ar pez hoc’h eus, ha roit-èn d’ar beaurien, hac ho peso un tènsor en Eê : Ar c’homsou-ze en touichas , ha ne douetas quet ne voa ar vouez a Zoue pehini a barlante ountân. Guerza a reas heb dale eoll vadou, ha distribui a reas ar pris d’ar beaurien.\nNeuse en em dennas en un Deserz, e pelec’h e reas e oll bossubl evit imita quement-hini en devoa remerquet oc’h excellien ur vertuz bennâc. An drouc-speret en em servichas a bep seurt moyennou evit clasq ober dezâ quitaat ar stad-ze e pehini e cundue ur vuez Celestiel : represanti a reas dezâ an dangerou da bere e oa exposet en Deserz, hac e dempti a eureu dre songesonou horrubl a enep ar burete ; mæs e galon o chasseas bepret ; hac, evit en em greaat a enep un adversour quen dangerus, e crescas e binigennou. Divar neuse ne zebre muy nemet ur veich an dez, goude cuz-heaul, ha ne guemere nemet bara ha dour gant un nebeut holen ; tremen a rec an nos casi-oll o pidi, hac evit guele n’en devoa nemet ur planquen.\nEvil pellaat muy-oc’h muy diouz ar bed, en em dennas var ur menes ; hac e chommas eno uguent vloaz en despet d’an oll finessaou ha d’an oll effort eus an drouc-sperejou.\nEvel ne gave pligeadur na contantamant e netra nemet en Oræsoun hac er gontemplation, en devoa c’hoant bras da veza diaznaveset gant ar bed, hac e quemere cals a sourci d’en em zerc’hel cuset : cousgoude ne zisquese morse en divise poan ebet evit guelet an nombr bras a dud a zeue d’e gaout var ar menez, ha ne ree quet a zificulte da respont da guement a c’houlennent digantâ ; hac evel ma oa e galon leun a garantez Doue, e ree souden antren ar memes carantez divin en o c’halonou.\nAr brud eus an Tad bras-mâ eus an Deserz o veza eet en Afriq, en Italy, e Franç, ha casi dre ar bed-oll, e teuas ur foul a dud d’e gaout evit tremen o buez dindan e zirection : rel e oa sevel cals a Gouenchou ; hac, e neubeutoc’h evit dec vloaz, e oa meur a vil Religius.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/65&oldid=134772 »


Journal de Renaud Camus, jeudi 6 février 2020\ncréée le vendredi 7 février 2020, 0 h 28\nmodifiée le vendredi 7 février 2020, 0 h 30Plieux, jeudi 6 février 2020, onze heures et demie du soir. Le secrétaire général que nous nous étions trouvé en septembre dernier, pour les Partisans du CNRE, ~~’~~~~~~ ~~ ~~~~~~~~ ~~~~ ~~~~ ~~~~~~~~~~ ~~~~~~~ ~~~ ~~~~ ~~~~ ~~~~ ~~~~~ ~~~~~~ ~~~ moitié de sa ~~~~~~~~~~, ~~~’~~~ ~~ ~~~~ ~~~~~~~~ ~~ ~~~~~~~~, ~~~~ ~~~~~~~~~~~ ~~ ~~~~~~~~~~, ~~~’~~~ ~~~ ~~~~~ ~~~~ ~~~~~~~~~~ ~~ ~~~~~~~~ ~~~~ ~~~~~~~~~~, ~~~ ~~~~~ ~~~~ ~~~~ ~~~~~~~~~~~~, officiellement.\nNous ~~~~~~ déjà maintes fois ~~~~~~~~~~~~ ~~~~ ~~~~~~~~~~ ~~~~~~~~~ ~~~ ~~~~~~~~~~~~~ ~~~~ ~~~~~~~ ~~~~~~~, ~~~~~ ~~~~~~~~~~ ~~~~~~~~~ ~~~~ ~~~ ~~~~~ ~~~~~ ~~~ ~~~~~~~~~~ ~~~ ~~~~~~~~~~ ~~~~~ ~~~~~~ ~~~~ ~~’~~~~~~~~~ ~~~ ~~~ ~~~~~~ à accomplir : c’est ~~~~~ ~~~~~~~~~~, ~~~ ~~~~~ ~~~ ~~~~~~~ ~~~~~~~. ~~~ ~~~~~~ ~~~~~~ ~~~~~~ ~~~~~~~~~~~ ~~~~~~~~ ~~’~~ ~~~~~~ ~~~~~ ~~~~~~~~~~~ ~~~~ ~~~~~~~~~, ~~~~~~~ ~~~ ~~~~ ~~~ ~~’~~~~ ~~~’~~~~ ~~~~~ ~~~~ entrée en charge. ~~~ ~~~ ~~~~~~~ ~~~~~~~~~ ~~~’~~~ ~~’~~~~~~~~~~~~ ~~~~~~, ~~~ ~~~ ~~’~~ ~~~~ ~~~~~, ~~~ ~~~~~~~ ~~~~~, ~~~ ~~~~ ~~~ ~~~~~~~ ~~~ ~~~~~ ~~~~~~~~ ~~~~~~~. ~~~~~~~ ~~~~~ ~~’~~~~~~~~~~~ ~~~~~~~~~ que la situation ~~’~~ ~~~~ ~~~~~~~, ~~~ ~~~~~~~~ ~~~~ ~~~~~. ~~~~~ ~~~~~~ ~~~~~~~~ ~~~ ~~~~~ ~~~ ~~~~~~~ ~~ ~~~ ~~~~ ~~~ ~~’~~~~, ~~’~~~~-~~-~~~~~ ~~~~~~ ~~~~~. ~~’~~~~ ~~~~~ ~~~~~~ ~~~ ~~~~~~~ partie ma faute, ~~~~~ ~~~~ ~~~ ~~~ ~~~~~ ~~~~ ~~~~~~~~~~ ~~~~ ~~~~~~~~~~. ~~~ ~~~~~~~~~~~~~~~ ~~~~ ~~~~~~~~~~~~~ ~~~ ~~~~~~, ~~~~~~~’~~~ ~~~ ~~~~ ~~~~~~~~~ ~~~~~ ~~~ ~~~ ~~~~~~ ~~~~~~~ ~~~ ~~~~. ~~~~ idées que je ~~~~~~ ~~~ ~~~~~~~~~~ ~~~~, ~~~~~ ~~~ ~~~~~ ~~~~~~~~~~ ~~~~~~~~~, très ~~~~~~~~~, ~~~ ~~~ ~~~~~~~~ ~~~~~~~ ~~~~~~, ~~~~~~ ~~~~~~, ~~~~~~~ ~~~~~~~~~~ ~~~~~~~~~. ~~~ ~~~ ~~~~~~~~~ ~~~ ~~~~~~~ ~~~~~~~, un administrateur de ~~~~~~, ~~~ ~~~~~~~~~~~~~ ~~~ ~~~ ~~~~~~~~~. ~~~ ~~~ ~~’~~~ ~~~~ ~~~~~~~ ~~~~~~~~~, ~~~ ~~~ ~~~~~ ~~~~~~ ~~~ ~~~ ~~~~~ ~~~~~~~~~~~~~ ~~’~~~ ~~~~~~~~ ~~~’~~ ~~~~. ~~~~ ~~~~~~~~~~ ~~’~~~~ pas de baisser ~~~~ ~~~~~ ~~~~~ ~~~~~~~ — ~~~ ~~~~~~~~~, ~~~~~~ ~~~ ~~~~~~~ ~~~~~ ~~~ ~~~~~ ; ~~~~~ ~~’~~~~~~ ~~~ ~~~~~~~ d’abattement.\nPendant ~~~ ~~~~~~ ~~~~~~~~~ ~~~~~~~~~~ ~~~ ~~~~~~ ~~~~~~~~~~~~~~ ~~~~~ ~~~~ liste de gens ~~~~ ~~~~~ ~~~~~~ ~~~~~ ~~~~~~ (~~~ ~~~~ ~~~~~~~~ ~~~~~ ~~~~~ ~~~~~~, ~~~ ~~~~~~)…\nvoir l’entrée du jeudi 6 février 2020 et ses 2 images dans Le Jour ni l’Heure


Keginerezh India - Wikipedia\nKeginerezh India n’eus ket anezhañ e gwirionez, rak meur a geginerezh rannvroel disheñvel an eil diouzh egile zo kentoc'h. Ul lodenn vras eus ar boblañs ne zebr tamm kig ebet, pe e vefe dre zibab, pe dre redi relijiel. Setu perak e kaver meuzioù a bep seurtaozet hep kig, ha diazezet kentoc’h war al legumaj sec’h (piz sisez, piz-rouz hag all), rak leun a broteinoù int. Diazezet eo war implij ar masala, ur meskaj spisoù a gaver e kement sekred-kegin a zo. E broioù ar C’hornôg e reer “kuri” eus ar meskaj-se, ar pezh a zo direizh, rak ne vez ket implijet pe dost en India. Ha pa vez implijet e talvez keusteurenn, pe meuz mitonet. Spisoù a gaver dre ret e keginerezh India, a-benn reiñ blaz d’ar pezh a farder.\n1 Aozennoù pennañ\n2 Keginerezh levezonet gant an diavaez\n2.5 Riz ha bara\nSpisoù : kurkuma pe safron India, safron, kardamom produet e Kerala, jinjebr poultr pe fresk, koriandrez (greun, pe poultr pe fresk), kraoñ ha kign muskadez, greun roz-moc’h, fenugrek, pimant, koumin (greun pe poultr), kanell (poultr pe bizhier), tachoù-jenofl, pebr ( poultr pe klok), greun sezv, aniz glas, aniz steredennek, greun ognon, greun fanouilh, poultr mangez,delioù kuri (anvet ivez cari patta), lore-kegin, assa-foetida, tamarindez hag ur meskaj spisoù anvet garam masala.\nHag ivez : kraoñ kajou, kraoñ-kokoz, laezh-kokoz, pistachez, kignen, ognon, alamandez, greunadez (greun sec’h), la bent, dour-roz, greun sezam.\nKeginerezh levezonet gant an diavaezAozañ\nPa voe aloubet norzh India gant muzulmiz vogol e tegasjont ivez o c’heginerezh : kebab hag an doare-poazhañ anvet tandoori da skouer. An aozennoù a-orin eus Amerika (avaloù-douar, tomatez, maiz) a zo bet degemeret ivez. E rannvroioù zo eo bet levezonet ar fardañ boued gant an drevadennerien : e kêrioù-kontlec’h dalc’het gant ar C’hallaoued pe gant ar Bortugaled eo bet degaset ar fardañ kig-bevin ha kig-moc’h, padal e c’hall seurt aozennoù bezañ difennet e rannvroioù all. E Goa da skouer, e vez fardet kig-moc’h vindaloo, ur sekred-kegin diazezet war ar gwinegr a veze degaset gant ar Bortugaled eo.\nE diabarzh un dhaba (ostaleri vihan)\nUn Indiad o fardañ masala\nKig-yar tikka masala\nKuri pesked Kerala\nRiz ha baraAozañ\nAdtapet diwar « https://br.wikipedia.org/w/index.php?title=Keginerezh_India&oldid=1706145 »\nDernière modification le 14 Mez 2016, à 09:05\nKemmoù diwezhañ degaset d'ar bajenn-mañ d'an 14 Mez 2016, da 09:05.


Produerien euz ar vro | Le Faou\nDegemer / Boueta mat / Produerien euz ar vro\nHor c’humun a zo perzh an doareoù nevez da broduiñ ha da veveziñ o klask doujañ an douar an dud pa vezont o kas en-dro o labourioù en un doare doujus ha keodedel\nBiskoazh kaeroc’h da dañva\nE-pad devezh kentañ an Endro d’ar 16 a Vezheven 2018 e oa bet kinniget en em soñjal evit sevel ur jardin legumaj hag a vefe gounezet en un doare boutin gant kevredigezh Landerne Biskoazh kaeroc’h da dañva Frañs . An dachenn a c’hellfe bezañ implijet evit reiñ lañs d’un taol arnodiñ a zo ‘barzh\nan dachenn c’hlas e-tal Ti ar Yec’hed\nGouarnamant ar Rouantelezh-Unanet ha Kurunenn Bro Saoz a gustum gourc’hemenniñ ha reiñ meuleudioù d’an doareoù ober keodedel ha perzhiañ a vez graet « Incredible Edible », arouez un ekonomiezh nevez a sikour diorren al liammoù etre an dud hag etre an dud hag an douar.Un dra diazez a zo lakaat ar vugale da gemer perzh. Ar vugale hag o familh o deus labouret an douar. Bamet int bet o welet ar priñs Charles, e-unan, deuet da gas meuleudioù dezho.\nBezañ em ren ha kenatebek a zegas frankiz ha souvereniezh da bep hini.\nDa zevezh kentañ an Endro d’ar 16 a Vezheven 2018, un heuliad kentañ a wez flamboez a zo bet plantet a-hed deroù ar wenodenn c’hlas a gas da Remengol. Pep hini a c’hell kempenn ha dastum frouezh o tont deus ar blantadeg voutin-mañ ha diwar-se ‘vez neubeutoc’h a labour evit kempenn ar c’hleuz.\nPlantañ gwez-frouezh war an hent glas :\nAr raktres gwerje voutin ar gumun\nEvit gwareziñ takad pakañ dour Penn ar Wern, an dilennidi a fell dezho prenañ an dachenn labour-douar evit plantañ gwez-frouezh.\nGoulennet ‘vo gant an dud kemer perzh e buhez ar werje : plantañ gwez, kempenn al lec’h ha dastum ar frouezh a vo kement a zigarez d’ober anaoudegezh gant an endro tro-dro dezho.


Ur strollad dizalc'hour « norzh-saoz » az aio war ar renk e Hartlepool\nUr strollad dizalc’hour « norzh-saoz » az aio war ar renk e Hartlepool\nKrouet eo bet an NIP (North Independance Party) e 2020. Stourm a ra ar strollad evit ma vefe dizalc’h norzh Bro-Saoz. « N’omp ket saoz, northumbrian ne lavaran ket » eme an NIP. Kleizour, ekologour ha bizounours eo izili ar strollad nevez. Da skouer, n’int ket a-enep lanv ar repuidi en Norzh, er c’hontrol…n’o deus ket o gwalc’h !\nE bastell-vro Hartlepool, nevez zo, en deus roet e zilez ar c’hannad Travaillist Mike Hill. Embannet eo bet gant an NIP ez aio war ar renk en dilennadeg darnel a vo d’ar 06 a viz mae.\n« Poent eo cheñch penn d’ar vazh evit tud an norzh ha terriñ krenn an naskoù gant ur sistem politikel hag a gas ac’hanomp da baour a rumm da rumm » eme an NIP « ganimp e vo gounezet sez Hartlepool hag e vo tarzh an Norzh nevez ».\nTags : indépendance, north england\n20/03/2021 13:37 à 13 h 37 min\nTud o deus klasket lakaat ar yezh keltkeg en dro e Cumberland. Hep pennvad.


Stumm eus an 19 C'hwe 2021 da 13:10\n19 okted ouzhpennet , 9 miz zo\nStumm eus an 19 C'hwe 2021 da 13:00 (kemmañ)\nStumm eus an 19 C'hwe 2021 da 13:10 (kemmañ) (dizober)\n'''Georges Jacques Danton''', lesanvet d'Anton <ref>''Quand il s'installe à Paris avant la Révolution : Cabinet de M. d’Anton, avocat ès conseils'' (mammenn : L’État actuel de Paris de 1788).</ref>, ganet d'ar [[26 a viz Here]] [] en [[Arcis-sur-Aube]] hag aet da Anaon d'ar [[5 a viz Ebrel]] [] (16 germinal bloavezh II) e [[Pariz]], a oa un alvokad e [[Kuzul roue Bro-C'hall|kuzul ar Roue]] hag ur politikour gall, ministr ar justis. Danton a oa unan eus pennoù bras an [[Dispac'h Gall]], evel [[Honoré-Gabriel Riqueti de Mirabeau|Mirabeau]]. An daou zen a oa prezegerien dispar gant ur spered bouilh, met Danton a oa ivez un den a blije dezhañ bevañ diroll (enebourien ar Reveulzi a rae eus outañ « ''Mirabeau ar wazh-dour'' »). E-tal da Danton e vez [[Robespierre]] hag en doa eñ ur vuhez enep a-grenn diouzh e hini. Danton eo hag a oa bet paotr ar « Patrie[[Vammvro en dangerarvar]] » pa oa bet aloubet ar vroBro-C'hall e-kerzh aloubadenn Eost 1792. Deuet e oa a-benn da unvaniñ darn eus ar reveulzierien a-enep an alouber en ur implij an holl daoreoù posubl : embann a rae evit trec'hiñ an enebour e oa "Ret [eo] deomp kaout herbed, herbed c'hoazh, herbed bepred, ha Bro-C'hall a vezo savetaet" evit trec'hiñ an enebour. Dre pleustrelouriezh, e oa kroget er memes koulz da glask ar peoc'h gant enebourien ar vro dre emglevioù kuzh.\nEvel Robespierre, dont a ra buan da vezañ un den dreistordinall gant harperien leal. Evit an istorourien hervez ma z'int evita-du gant Robespierre pe gant Danton e vo stourmoù ideologel ha politikel garv dreist-holl e-kerzh an [[Trede Republik c'hall|Trede Republik]]. Evit harperien Robespierre, Danton a oa ur politikour hep damant, tost ouzh an arc'hant, prest da dreitouriñ an Dispac'h. Evit e harperien e oa un demokrat birvidik, brogarour don hag un den Stad brokus.\n== Flastridigezh al luskadoù ==\nDanton ne glev ket an dud a lar dezhañ skampañ kuit : « ne gemerer ket ar vro dindan e solioù. » D'an 30 a viz Meurzh 1794, Komite ar Salud Publik a embann an urzh harzañ anezhañ gant [[Jean-François Delacroix|Delacroix]], [[Camille Desmoulins]] ha [[Pierre Philippeaux|Philippeaux]]. Da Saint-Just eo bet fiziet sevel un dezrevell justis gant ar [[Koñvañsion vroadel|Goñvañsion Vroadel]]. Harpet gant Robespierre, c'hoant en deus e vefe amañ ar re tamallet pa vo lennet an dezrevell hag e vefent harzet a-raok e fin al lennadenn. Darn ar C'homite a zo enebet rak soñjal a ra dezho e c'hellfe bezañ embannet titouroù arvarus dre gomz. "Ma ne vez ket dibennet eo ni hag a vo dibennet". Fuloret ruz, Saint-Just a vije bet o bannañ e dog en tan.\nAdtapet diwar « https://br.wikipedia.org/wiki/Dibar:MobileDiff/1895772 »


Emission Sinema : 120 battements par minute\nEmission Sinema - Episode diffusé le 15.09.2017\nUr film sevenet gant : Sofia Coppola (2017).\nGant : Nicole Kidman, Colin Farrell (1e33).\nEn ur momant difer ag istor an Amerik he deus lakaet Sofia Coppola tem ar film skrijuz-braz-mañ. E-pad ar brezel etre Nordisted ha Sudisted e oa daet ur soudard kevredet d'en em goll, gloazet, e bro e enebourion, goude boud kuitaet an dachenn-emgann evid salviñ e vuhez. Daet e oa da semplañ en ur c'hoad e-tal ur skol-lojañ evid merc'hed kristen pinvidig o familhoù. Er batimant braz ogozig goulle e oa chomet diw vaouez hebkén evid ober war-dro pemp pañsionerez yaouank n'o doa ket gellet kuitaad ar lec'h evid abeg pe abeg. Taol chañs evid ar soudard yaouank : kavet e oa bet gant unan ag ar pañsionerezed daet d'ober un droiad er c'hoad da glask kabelloù-touseg. Ha kaset ganti gant poan da gavoud repu er skolaj.\nGwelet e vez e c'hell ar chañs troiñ da fall meur a wezh, ha buan. Gwelet e vez e vez planedenn an den douzh henn gortoz pa vez an eur, kalz ne vern ar pezh a ra evid klask achap a-zoc'h krabanoù an Ankoù. Gwelet e vez ive penaoz e c'hell gwander maouezi zo, tener, dous zokén, troiñ da dàerded yein pa seblant dezhe ema o buhezioù en arvar.\nBoud eh eus ur sorbienn hag a gont istoer un den hag en doa spurmantet Azrael, ael ar Marw. Hennezh, war a seblant, en doa taolet ur sell leun a gounnar douzh an den-se : e dro a oa da voned gantañ, tre evel ma ra an Ankoù seblantoù d'ar Vretoned p'en dez divizet d'o c'has d'ar bed arall gantañ. Ha setu an den é redeg buan beteg palez ar roue Salaun ha d'henn aspediñ : "O roue meur, a-wael, a-wael, grait evid ma vin kaset diouzhtu da Vro-India d'an nebeutañ rag tuchant em eus spurmantet Azrael, ael ar Marw, ha eñv en deus taolet ur sell leun a fulor warnin. O meurdez, ma sikourit, kasit-me pell a-vamañ evid ma ne vin ket kaset gantañ diouzhtu. Yaouank on c'hoazh ha n'em eus ket c'hoant da vervel ken abred !" Hag ar roue Salaun, ken fromet gant istoer an den-se, henn laka da voned da Vro-India war askell an avel (ur strobineller ag an dibab e oa ar roue Salaun, evel-just). An deiz war-lerc'h, setu ar roue Salaun é vale e kêr hag en em gavoud a ra gant Azrael. "Petra zo degouezhet dec'h, a c'houlenn Salaun gant Azrael. Daet un den d'am aspediñ d'henn kas da Vro-India a-gaoz ma ho poa taolet ur sell a gounnar doutañ !"\n- Tamm ebed, a respontas Azrael, ne oa ket ur sell a gounnar, mez ur sell a souezh. Rag Doue en doa goulennet ganin moned da glask e vuhez e Bro-India, hag estonet-braz e oan bet douzh henn gwelet amañ. Biken, am boa soñjet, nen do amzer da voud e Bro-India a-benn àrc'hoazh, ken pell m'ema !"\nUr film terrubl eo, na nend eo. Un akt a garantez, un akt a druez hag a dro da wallhune war ar prim. Diaez eo komz anezhañ dre ar munud heb dizoloiñ steuñvenn an istoer ha diflouriñ ar mister deoc'h, ar pezh a vehe pec'hed, rag kuitaad a ra an arvester ar sal sinema badaouet un tamm, red eo henn lâred. Simudet e chom an den pa guita e azezenn vlod...\nHama, deoc'h da ouied memestra, mez e berrgomzoù : setu ar soudard degemeret en ti ha seizh plac'h éc'h ober war e dro, evid henn lakaad pare. Mez a nebeudigoù eh a an traoù da dreñkañ, abalamour d'ar seks, abalamour d'ar warizi etre ar merc'hed, abalamour da c'hoantoù ar soudard. Emberr e vez taolet reolennoù ar relijion ha tabouoù ar gumuniezh gristen-se d'ar blotoù pe d'an doullenn...\nJean-Claude Le Ruyet.20170908b.228F.


Édouard Leclerc - Wikipedia\nÉdouard Leclerc, ganet e Landerne d'an 20 a viz Du 1926 ha marvet e Sant-Divi d'ar 17 a viz Gwengolo 2012, a oa un embreger, krouer ar barr-ti E.Leclerc .\nUnan eus 13 bugel Eugène Leclerc ha Marie Kerouanton e oa. Skolveuriet e oa war an Istor hag al Lizhiri.\nGoude e studioù e bodad studi Beleien Sacré-Cœur Jésus e tivizas kemer perzh en ur raktres sokial ha mont a reas da Vrest da labourat e ti un treborzhier. Dizoloiñ a reas stankadennoù ar c'henwerzh goude an Eil brezel-bed, an niver bras a hanterourien hag ar marzioù hag a veze o vec'hiañ priz ar produioù.\nSe zo kaoz, e miz Kerzu 1949 e krouas Edouard Leclerc ar « c’helc’hiad berr » da lâret eo mont eus ar produour d’ar prener war-eeun en ur sevel e Landerne, ur stal vihan tout gant gwastilli graet gant ur produour eus Pondi hag e oant etre 25 ha 30 % marc’hadmatoc’h eget er stalioù all. Adalek 1955 e oa stalioù gant ar memes doare da ober o tigeriñ e Breizh .\nE miz Gwengolo 1958, en doa savet ur stal nevez e Grenoble, un dra diaes peogwir e oa ret adsevel ur rouedad produourien hag e oa Leclerc o vevañ pell alese. Ar chadenn stalioù E.Leclerc he doa kresket vras. Ha goude bezañ difennet e-pad pell ar stalioù bihan Edouard Leclerc en doa kroget gant ar stalioù bras tre. Er bloavezioù 1970 e oa krog da werzhañ esañs, levrioù, produioù an apotikerien, c’hwezh vat, bravigoù e aour, beajoù… Dreist-holl oa gant an esañs o doa graet kalz a verzh. E-pad ar bloavezhioù 1990, oa bet klasket gant an embregerezh E.Leclerc mont da vroioù estren. Er Stadoù-Unanet n’en doa ket kerzhet (?!). Met e 1995 oa bet digoret stalioù e Polonia, Spagn, Italia ha Portugal. E 2005 en doa roet an embregerezh E.Leclerc d’e vab Michel-Edouard Leclerc.\nPa oa Édouard Leclerc war e leve e oa o chom e maner « La Haye » e Sant-Divi, e-kichen Landerne, ’lec’h ma varvas d’ar 17 a viz Gwengolo 2012.\nUr c'hinnig eus al levr L'Aventure des premiers supermarchés (fr)\nL'Ouest en mémoire (INA) - Istor Edouard Leclerc 1959 (fr)\nAdtapet diwar « https://br.wikipedia.org/w/index.php?title=Édouard_Leclerc&oldid=1938169 »\nKemmoù diwezhañ degaset d'ar bajenn-mañ d'an 27 Gen 2022, da 21:10.


Buhez ar Sent/1894/Heribert - Wikimammenn\nBuhez ar Sent/1894/Heribert\n◄ Lonjin Heribert Patris ►\nEur vech sakret eskop, ar Zant a labouraz heb ehana evit silvidigez ann eneou a ioa enn he garg. Mall e oue ganthan ober tro he eskopti evit anaout ezommou ann holl, hag e peb leac’h e oue evel eunn tad evit ar beorien, evel eur medisin evit ann dud klanv, hag eunn alvokad evit ar re n’o doa den ebed d’ho difenn. He-unan e prezege d’ann dud fidel ha bez ez oa evitho hag evit ar veleien eur skouer a bep seurt vertuziou. Var evez e veze ato gant aoun na deuje he galoun da veza taget gant ann ourgouill, ha kastiza a rea he gorf dre ar binijenn evit he lakaat da zuja d’ar spered.\nGoude beza gouarnet he eskopti gant eur furnez vraz epad tost da dri bloaz var’nn ugent, sant Heribert a gouezaz klanv e kouent Duitz a greiz ober he vizit a bastor etouez he zenved. Eno e varvaz d’ar c’houezek a viz meurs 1021, ha Doue a ziskleriaz he zantelez dre galz a viraklou.\nAdtapet diwar « https://br.wikisource.org/w/index.php?title=Buhez_ar_Sent/1894/Heribert&oldid=22976 »\nKemmoù diwezhañ degaset d'ar bajenn-mañ d'an 20 Mez 2011, da 11:11.


Keleier an 22 a viz mae | Trec'h Cambadélis er PS, Istor Gouel Broadel ar Brezhoneg, 10 vloaz "Solidarité Paysans"\nVendredi 22 mai 2015 à 19:53 -\nD'an 22 a viz mae hon eus komzet diwar-benn disoc'hoù votadeg ar PS diwar-benn e linenn politikel. Motion Jean-Christophe Cambadélis a zo bet trec'h. Komzet hon eus ivez diwar-benn istor Gouel Broadel ar Brezhoneg gant Tomaz Laquaine Jacq. Ha ur reportaj a zo bet klevet ivez e lid 10 vloaz ar gevredigezh "Kenskoazell ar Beizanted".\nListenn Cambadélis e penn a-raok ar PS\nSur awalc'h, ne cheñcho ket linenn politikel ar PS evit an daou vloaz a zeu. Votet o deus izili ar PS evit ar bolitikerezh a rankfe bezañ heuliet gant ar strollad politikel. Dibabet o deus izili ar PS al listenn A, hini Jean-Christophe Cambadélis, sekretour meur ar parti sosialist. 60% eus izili ar strollad politikel o deus votet evit al listenn-mañ a zo a-du gant politikerezh ar gouarnamant. An eil listenn, an hini B, a oa renet gant Christian Paul eus tu kleiz ar strollad politikel. 30% eus ar votoù e n'eus bet. Dalc'het e vo ar diryaou sizhun a zeu kongrez meur ar PS ha dibabet e vo sekretour nevez ar strollad. Hervez ar resultadoù e n'eus chansoù bras Jean-Christophe Cambadélis bezañ dilennet en dro en e bost. Victor Fourn a zo o chom e Gwitalmeze. Votet e n'eus evit motion Jean-Christophe Cambadélis. Atav z'eus bet bec'h er PS emezañ :\n"Choant e m'eus e c'hellfe ar gouarnamant ober ar pezh n'eus komanset"Victor Fourn, ezel ar PS\nIstor Gouel Broadel ar Brezhoneg\nDek vloaz Aï'ta ! a vezo lidet en dibenn-sizhun-mañ e Tremargad. Lidet e vezo d'ar memes tro Gouel Broadel ar Brezhoneg. Kregiñ a raio al lidoù d'ar sadorn 23 met ar fest bras a vo kentoc'h disul. Abaoe 1974 e vez lidet gouel broadel ar brezhoneg. Un istor hir ha digempouez eo hini Gouel Boadel ar Bezhoneg. Kontet e oa bet an, istor-se gant Tomaz Laquaine Jacq, studier e Roazhon 2, o brientiñ ur memor war Stourm Ar Brezhoneg :\n"Gant Aï'ta eo bet kemeret ar vazh-test. Me gav-se brav rak e talvez n'eo ket marv tamm ebet spered ar gouel !"Tomaz Laquaine Jacq\n19e GBB WEEUN\nProgram klok : http://ai-ta.eu/?page_id=4452\nSolidarité Paysans : 10 vloaz o skoazellañ peizanted ar vro\nDek vloaz-zo e oa bet savet an aozadur "Solidarité Paysans" evit sikour ar beizanted diaesterioù bras ganto, diaesterioù war dachenn an arc'hant peurliesañ. Lidet e oa bet dek vloaz ar gevredigezh d'an 22 a viz mae. Aozet e oa ul lein, a-stroll, e sal ar gouelioù e Sant-Rivoal, gant tud a volontez ar gevredigezh. 40 den a youl vat o deus kenlabouret gant kevredigezh kenskoazell ar beizanted abaoe he c'houidigezh. Reportaj Jañ Luk Bergot :\n"Seul vuiñ brasoc'h an traoù, seul vuiñ eo startoc'h dont a-benn"Alexandre Bourhis, prezidant kozh Solidarité Paysans\n19e00 kenskoazell ar beizanted paket


Anand Patwardhan - Breizh ha liesseurted\nar filmaozer na goll morse kalon\nAnand Patwardhan a zo un teulfilmour eus India, abaoe ouzhpenn tregont vloaz en deus kaset da benn ur pikol oberenn sinema war danvezioù politikel hag a sav alies tabut diwar o fenn e gevredigezh Bro-India. Priziet eo bet e filmoù er bed a-bezh, ha bez' eo ivez ar filmaozer a zo bet troc'het e filmoù ar muiañ er bloavezhioù tremen. Kendelc'her a ra kouskoude. Tabutoù relijiel, isdiorroadur, broadelouriezh washaet, galloud an arme hag an nukleel : Anand a laka hardizh e gamera hag e spered lemm e servij ar re a stourm evit ar gwirioù pennañ.\nDija pa oa studier e rae Anand pep tra evit dont a-benn ; aet eo eus skol-veur Bombay el lec'h ma rae studioù lennegezh saoznek d'ar Stadoù-Unanet evit tremen ur vestroniezh sokiologiezh ha goude eo aet da Ganada evit studiañ ar c'hehentiñ.\nN'eo ket Anand ur studier fur ha sioul, difretañ a ra ken na ra. Kemer a ra perzh er stourm a-enep da vrezel ar Viet-nam ha goude e sav a-du gant Unvaniezh devezhourien Cesar Chavez, ur chicano sindikalour brudet e Kalifornia. Filmañ a ra A time to rise (1981).\nDistreiñ a ra da India hag e labour war ur raktres desaverezh ha diorren, kemer a ra perzh er stourmoù a-enep ar goubrenerezh, ezel eo eus strolladoù evit ar gwirioù keodedel hag evit ar frankiz demokratel. N'eo ket peogwir ec'h implij ar c'hamera e pella eus ar stourmoù-se, ar c'hontrol an hini eo : ar stourmoù a zo e kalon e filmoù. Stourm a-enep ar paourekaat hag evit al lojeiz, a-enep hollc'halloudegezh an arme hag an nukleel, ha nac'h a ra kement broadelouriezh a zo.\nEr film Bombay, our city (1985) e komzer eus kêrioù lochennoù, ar vroadelouriezh hindouat o kreskiñ a zo abeg ar film In the name of god (1992). Goude-se, War and peace (2002) a gomz eus kudenn an armoù nukleel hag ur film nevesoc'h, Jai Bhim Comrade (2011) a zo un enklask hir diwar-benn feulster ar c'hastoù, dreist-holl emsav ar re zic'hlan pe dalith. E filmoù a laka bloavezhioù da c'hoiñ abalamour d'e resisted vras ha d'e c'hoantoù ha d'an dielfennadurioù disheñvel a fell dezhañ studiañ pizh... Evitañ ur film a rank arguzenniñ, prouiñ ar stourmoù, skoazellañ ar stourmerien ha reiñ d'anavezout o emgann.\nKalz eus e filmoù a zo bet nac'het pe troc'het gant chadennoù ar skinwel stad en India pe taget gant diazezelourien eus an tu dehoù en e vro hag en diavaez. Alies en deus ranket Anand mont d'al lez-varn evit difenn e filmoù evit na vijent ket daztroc'het. Aet eo pelloc'h zoken ha skrivet en deus ur manifesto e 2003 : Free for freedom.\nRentet 'z eus bet enor da Anand gant Cinéma du Réel e 2013, Nicole Brenez, istorourez hag e karg eus ar programm a ziskouez mat e berr gomzoù e nerzh youlek.\n«Setu ma weler er sinema a-drugarez da Anand Parwardhan freuz an emgannoù, tuioù liesseurt ar stourmoù, galvadegoù meur, prezegennoù renerien ha kanaouennoù ar re wasket.»\nLec'hienn bersonel : http://patwardhan.com/wp/


Tim Powers e ICon e 2005\nTimothy Thomas Powers (29 a viz C'hwevrer 1952 e Buffalo) a zo ur skrivagner skiant-faltazi amerikan. Hiziv an deiz e vez o chom e Muscoy (Kalifornia). Gwelet e vez evel unan eus krouerien al lennegezh steampunk, asambles gant James Blaylock ha K.W. Jeter. Kelenner darn amzer eo e skol arzoù kontelezh Orange (Kalifornia). El lod brasañ eus e romantoù e kaver tud wir ha darvoudoù istorel mesket gant elfennoù all ijinet gantañ. Da skouer e kaver Coleridge ha Lord Byron e-barzh The Anubis Gates (Lord Byron a gaver en-dro e-barzh The Stress of her Regard), ar morlaer saoz Barv Du e-barzh On Stranger Tides, pe c'hoazh Thomas Edison e-barzh Expiration Date.\n2.2 Dastumadegoù danevelloù\nGoude bezañ bet ganet e Buffalo e tilojas Powers hag e familh da Galifornia e 1959. Al lennegezh saoznek a studias e skol-veur stad Kalifornia e Fullerton. Eno e kejas gant K.W. Jeter ha James Blaylock. Gant Blaylock ec'h ijinas an dudenn anvet William Ashbless, hag a voe implijet gant an daou skrivagner en o oberennoù. Er memes koulz e kejas ivez gant Philip K. Dick. K. Dick a implijas Powers evel dudenn e Siva. E romant kentañ, The Drawing of the Dark e ditl, a skrivas e 1979, ha brudet e teuas da vezañ gant The Anubis Gates (1983). Resev a reas priz Memorial Philip K. Dick gant an oberenn-se.\nThe Skies Discrowned (1976), adembannet e 2004 gant An Epitaph in Rust e-barzh Powers of Two\nAn Epitaph in Rust (1976), adembannet e 2004 gant The Skies Discrowned e-barzh Powers of Two\nDinners at Deviant's Palace (1985)\nRummad Fault Lines :\nLast Call (1992), Priz Locus 1993, rummad romantoù Moliac'h\nExpiration Date (1995), Priz Locus 1996, rummad romantoù spont\nEarthquake Weather (1997), Priz Locus 1998, rummad romantoù moliac'h\nNight Moves: And Other Stories\nOn Pirates, gant James Blaylock\nThe William Ashbless Memorial Cookbook, gant James Blaylock\nThe Devils in the Details, gant James Blaylock\nAdtapet diwar « https://br.wikipedia.org/w/index.php?title=Tim_Powers&oldid=1728131 »\nDernière modification le 18 Du 2016, à 18:36\nKemmoù diwezhañ degaset d'ar bajenn-mañ d'an 18 Du 2016, da 18:36.


Culture – Radio Naoned\n– Eil lodenn atersadenn Katell Leon diwar-benn ar festival des Trois Continents.\n– Ar gronikenn div vunutenn evit kompren.\n– Lodenn ziwezhañ gant ar majisian bredelour Arzhel.\n– Un ton diwezhañ da ziskoachañ gant ar strollad Zewitches.\n– Atersadenn Katell Leon diwar-benn Festival des Trois Continents e Naoned.\n– Ar gronikenn Diskouez Din : Un diskouezadeg foto da weladenniñ e Naoned.\n– Arzhel majisian bredelour a zo ganeomp c’hoazh.\n– Ar strollad Zewitches kinniget deomp gant Morgane.\nTARZH AN NOZ – Merc’her 13/10/2021\n– Atersadenn Marc-Antoine Olivier e karg brudañ ha skignañ binviji savet gant Bretagne Culture Diversité a lar deomp hiroc’h diwar-benn ar gevredigezh hag an diskouezadeg da welet er greizenn Yezhoù ha Sevenadur e Sant-Ervlan.\n– Graet e vo anaoudegezh gant an davarn gevredigezhel Le Petit R staliet e Sant-Ervlan gant ar gronikenn Buhez Bro-Naoned.\n– Trede lodenn an heuliadenn gant Yowan Denez.\n– Ar strollad synth-punk a Vro-Naoned : Puissance Cube.


Accueil / Lec'h / Bro C'hall / Korsika : peseurt respont a-berzh Pariz ?\nMaxime TOUZE 4 December 2017\nAet eo ar maout gant ar vroadelourien eus Pè a Corsica e tro gentañ dilennadegoù tiriad Korsika gant 45,36 % eus ar mouezhioù. Ne oa ket an holl vroadelourien dindan ar memes banniel dre ma oa ivez ul listenn all, Cora in Fronte, dizalc’hourien all war ul linenn-stur taeroc’h eget Pè a Corsica. 6,69 % eus ar mouezhioù o deus bet, ar pezh a ra 52,05 % eus an holl dud o deus votet (52,17 % eo ar feur-perzhiañ) evit ar vroadelourien.\nGallout a reer lavaret e vo hep mar al listenn Pè a Corsica trec’h disul evit an eil tro, ha kredapl-bras gant ar muianiver ouzhpenn. Ne vo ket savet ul listenn unvan etre an div listenn eus an tu-dehou (rannvroelourien ha Les Républicains, erruet eil ha trede). Ne deuzo ket Pè a Corsica ha Cora in Fronte met gallout a reer soñjal e voto tud an hini diwezhañ evit listenn Gilles Simeoni.\nAr senario gwashañ eo evit gouarnamant Pariz, ar pezh n’en doa ket c’hoant Macron. Daoust d’ar pezh en doa lavaret e Bastia da vare ar c’houlzad kabaliñ (posupl e vo azasaat traoù ’zo da zibarderioù Korsika) ne fell ket dezhañ mont war-raok war galzik krafoù. Lavaret en deus dija ne vo ket ken-ofisiel ar c’horseg hag ar galleg. Ha ne vo graet netra evit ar brizonidi bolitikel dre ma “n’eus ket a brizonidi bolitikel e Frañs”. Ha Jean-Guy Talamoni da lavaret er mediaoù ez eus bet koulskoude lezennoù distaoliadeg en eil lodenn eus an XXvet kantved, evit Korsika pe Breizh ivez, da lavaret eo ez eus bet prizonidi bolitikel dija. Ha dibaoe sizhunioù ne ’z a ket war-raok an tabutoù etre ar gouarnamant hag ar vroadelourien diwar-benn galloudoù ha budjedoù ar strollegezh nevez peogwir e felle d’ar gouarnamant gall gortoz disoc’h an dilennadegoù. Demokratel-kenañ…\nDaoust da greizennadur Frañs hag ar mediaoù ivez e klever hag e lenner ne c’hallo ket gouarnamant Macron chom hep asantiñ da arc’hadur ebet ar Gorsiz. An demokratelezh eo ha diaes eo mont a-enep da c’hoantoù pobl Korsika. Dilennet int bet ha dilennet e vint diwar ur programm sklaer : ur gwir emrenerezh, gant ar galloudoù sevel lezennoù, telladurezh hag all. Evit an dra-se e vo ret cheñch ar vonreizh. Ezhomm o do ar Gorsiz eus kement den a c’hallo souten anezho evit dont a-benn da gaout ar pezh o deus c’hoant. Ha ma teuont a-benn da cheñch ar vonreizh, da gaout ur statud ispisial er “bennvro” e vo un digoradur evidomp e Breizh hag e lec’h all a rankimp implijout.\nBresk eo an traoù e Korsika. Dilezet eo bet ar feulster e 2014 met ma nac’hfe ar Stad C’hall cheñch ar vonreizh ha klask krouiñ ur gwir diviz etre an enezenn ha Pariz e c’hallfe dont en-dro. Hag hep mar e vo kiriek ar Stad eus kement-mañ ma c’hoarvezfe. Emañ ar gomz gant Pariz bremañ.\nShare the post "Korsika : peseurt respont a-berzh Pariz ?"


Meurzh | 2011 | Soubenn ar geek\nDielloù evit Meurzh, 2011\nPosted in Levrioù bannoù-treset on Meurzh 29, 2011 by geekezig\nUl lodenn dedennus-kenan eus an Istor a vez kontet e-barzh Maruta 454. Ar c’hampoù e-lec’h m’eo bet jahinet Sinaiz gant Japaniz evit krouiñ armoù biologel. Ral awalc’h eo an testenioù diwar-benn-se rak chomet eo kuzh e-pad pell. Kavet em eus e oa dispar ar mennozh. Goude-se a-fed frammañ n’em eus ket dre ret kavet anat da gompren. Digempouez en deus seblantet din, tremen a ra traoù zo re vuan (al lodenn m’emaint bac’het da skouer a dremen evel un ten evit al lenner padal e oa hir spontus evito), ne oa ket anat kompren ma oa an haroz o soñjal pe tud o komz. Ha dreist-holl e oa torr-penn peogwir ez un ur bern gerioù pe troioù-lavar sinaeg e-korf an destenn. N’eo ket-se ar gwall afer anat, met displeget int e fin al levr, setu eo ret tremen hon amzer o vont da sellout ouzh an droidigezh, distreiñ d’an istor, distreiñ da glask ur gêr all (bez ez eus bet ur bajennad gant 5 tro evelse ><)… Kalz aesoc’h vefe bet lakaat an droidigezh just dindan pe e traoñ pep pajenn…\nAn tresadennoù n’eus ket trawalc’h a fiñv ganto ha livioù zo a zo re deñval, a guzh an tresadennoù (glas an noz da skouer). Dipitus kenañ, dreist-holl pa weler an tresadennoù labour e fin al levr a zo kalz bravoc’h ha sklaeroc’h! ><\nUn doare testenn displegañ a zo er fin a zo mat kenañ evit kompren mat pezh a zo c’hoarvezet. Met mod all ne gavan ket “aes” an dibaboù graet a-fed sevel an istor, treiñ nag an dibaboù grafek. 😦\nPosted in Filmoù on Meurzh 29, 2011 by geekezig\nEvit cheñch eus ar filmoù birvilh ha komediennoù amerikan ez on aet davet ur film faltazi gall kozh. Un istor klasel kenañ a gont : un arzour un tamm c’hwitet a gav war e hent un den a ginnig gwerzhañ dezhañ un dorn sorset. Gant an dorn-se e vo gouest da livañ kaerañ taolennoù ar bed! Met da ziwall ‘zo : ret eo dont a-benn da adwerzhañ an dorn araok mervel, mod all e vo tapet ene “perc’henn” an dorn gant an diaoul…\nN’eo ket gwall ziaes kompren an istor ha n’eo ket tort an doare m’eo kontet. Se an hini a zo plijus gant ar filmoù kozh : efedus kenañ e oant. Ar film a bad 1e18, n’eus ket amzer da goll, kontet e vez just istor ar paotr adalek ar mare m’en deus kejet gant ur plac’h yaouank ha bet c’hoant plijout dezhi, met hep donezon na arc’hant n’eo ket aes!\nAr sonerezh a lak un tamm da soñjal e hini Lenn an Elerc’h (ar penn-kentañ, da c’houde e cheñch mik) fentus eo ^^\nPlijet en deus din ar fed e vefe un diskoulm d’an istor met ne echu ket dre ret en un doare mat. Klotañ a ra gant an istor faltazi a vez kontet. Setu, n’eus netra dreist-ordinal gant ar film-se met graet e oa mat ha plijus eo da sellet zoken hirie an deiz! (Un dalenn hepken a zo iskis pa vez diskouezet ar paotr o pakañ ur voest gant e dorn kleiz e vez merzet e tremen an traoù en tu-gin ^^)\nPosted in Filmoù on Meurzh 28, 2011 by geekezig\nN’ouzon ket hag eñ e ra a-ratozh kaer pe betra met gwir eo eo techet Michael Cera da c’hoari ordin memes doare tudennoù. Ne cheñcho ket an traoù e Youth in Revolt e lec’h ma c’hoari Nick Twisp, ur c’hrennard loser a fellfe dezhañ gouzout hiroc’h diwar-benn ar merc’hed… E-kerzh vakañsoù e kej ouzh Sheeni hag e raio pep tra evit galloud chom ganti ha bevañ un istor karantez ganti. Evit-se e ijin un doare alter-ego cool hag a ra fae war pep tra : François Dillinger. Ur bern prantadoù fentus-tre a zo e-barzh ar film a-drugarez d’an dudenn-se dreist-holl. An eiltudennoù zoken c’hoariet gant aktourien dispar (Steve Buscemi, Zach Galifianakis hag all) zo lakaet a-gostez un tamm ha n’int ket ken dispar eget se. Skeudennoù brav eston a zo (reiñ a ra c’hoant mont da bourmen gant un oto war hentoù ar Stadoù-Unanet ha da vale e koadoù du-hont) ha prantadoù bevaat kentoc’h graet mat hag a glot gant ton ha tudennoù ar film. N’ouzon ket m’eo heñvel ouzh romant C.D. Payne met a-du vefen awalc’h da lenn al levr evit keñveriañ. Setu ur filmig plijus.\nN’em boa ket bet tro da welet The Expendables er sinema zoken m’am befe bet c’hoant awalc’h. Anzav a ran e oan dedennet awalc’h gant ar seurt ijinadenn spontus lakaat ur bern aktourien birvilh holl asambles evit krouiñ un dra bennak. Skañv skañv eo ar senario met bon, n’eo ket re strikt. Ar pezh ‘m eus kavet dipitusoc’h a oa ar fed ne vefe ket dispar ar prantadoù birvilh (reoù zo a ya re vuan ne vez ket komprenet mat da skouer) ha ne oa ket fentus-tre ar film a-benn ar fin. Estreget cameo Schwarzenegger e oan kentoc’h o vousc’hoarzhin peogwir e oa forzh petra ha n’eo ket abalamour da daveoù da filmoù pep hini pe traoù a seurt-se. Eveljust ne oan ket o c’hortoz traoù soutil na netra, met ijinañ a raen un dra “funoc’h”.\nUn teulfilm un tammig ispisial eo Bébés. Heuliet eo bet pevar poupig (daou baotr ha div blac’h) o vevañ e broioù disheñvel (Namibia, Mongolia, Japan ha Stadoù-Unanet Amerika). N’eus tamm mouezh-off ebet, tamm displegadenn ebet, skeudennoù hepken, trouzioù ar vuhez pemdez, sonerezh hag ar frammañ. Fentus-tre eo peogwir e vez merzet buan pegen heñvel eo ar vugale zoken ma n’int ket savet en un endro heñvel. Da c’houde eo un tammig arabadus memestra gwelet e vezont holl o tebriñ, o ouelañ, o kregiñ da gerzhet… Ordin ar memes tra un tamm. Moutig eo eveljust met bon, zoken 1e15 ‘m eus kavet hir o sellout deus ar babiged-se. Ar sonerezh a zo brav kenañ avat!\nSetu ur wech ouzhpenn ur gomedienn amerikan “indie” gant siell Sundance hag all warnañ. Ha perak ket? Kontañ a ra istor John, trist c’hoazh goude e zorr-dimeziñ seizh vloaz zo. E wreg kent a zo o timeziñ gant un den all ha zoken m’int chomet mignoned e fellfe dezhi gwelet anezhañ evurus gant ur plac’h all. E kerzh ur gouel e kej gant Molly hag e krog un darempred plijus etrezo. Betek ma tizolofe he deus ur mab aloubus, Cyrus. Kregiñ a raio un emgann spontus etrezo.\nFentus awalc’h eo senario Cyrus ha lodennoù ‘zo a zo fentus-tre en gwirionez. Tudenn Cyrus a zo euzhus penn-da-benn! Plijus eo an tri aktour pennañ met dipitet bras on bet gant fin an istor, re simpl pe re aeset n’ouzon ket. D’ur mare bennak ivez on bet trubuilhet kaer gant ar zoomoù a zo. Zoomoù skañv met diniver. Goude ur prantad n’hallen ket selaou kaozeadennoù an tudennoù ken tapet ‘oa ma aked gant ar zoomoù-se! Torr-penn spontus eo. A-benn ar fin em eus kavet dipitus ar film, savet oar ur mennozh mat met ne oa ket dre ret na lusket mat na sevenet mat…\nPosted in Filmoù on Meurzh 23, 2011 by geekezig\nUr film start eo Winter’s Bone, istor Ree, ur plac’h 17 vloaz rediet da glask warlerc’h he zad ha d’ober war-dro he familh war memes tro. Savet diwar ur romant eo ar film-se.\nUn enklask eo en ur stumm met dreist-holl ur film diwar-benn ur metou sokial amerikan, ar “white-trash”. Ree a vev war ar maez, met n’eus ket kalz arc’hant gante, ret eo neuze kavout boued, ober war-dro al loened, ur metou gant merc’hed yaouank dougerez. Dazont Ree a zo an arme… An dud na gaozeont ket etrezo ha padal e oar pep hini pep tra. Ree, o c’houlennata metou an dramm, mignoned he zad, a grog da hegasiñ. Santet e vez feulster ha war memes tro kenskoazell. Brav-tre eo ar gweledva, santet e vez doujañs evit an natur… Sonerezh country a vez klevet a-hed ar film, klotañ a ra gant aergelc’h ar film. N’eo ket re lañsus al lusk, pouez an devezhioù o tremen ha tonkad ar familh o tostaat a vez santet. An aktourez yaouank Jennifer Lawrence a zo donezonet kenañ. Ur film dedennus ha savet mat eo, pinvidik ha klasel war memes tro.


Pajenn:Le Gonidec - Bibl Santel pe Levr ar Skritur Sakr, eil levr.djvu/431 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/431\nhervez san̄t vark.\ndira-z-han̄, ô wélout pénaoz é oa marô ô c’harmi ével-sé, a lavaraz : Ann dén-man̄ évit-gwîr a ioa Mâb Doué.\n40. Béz’ éz oa ivé énô merc’hed péré a zellé a bell : é touez péré é oa Mari Madalen, ha Mari mamm Jakez ar iaouan̄ka, ha Jozef, ha Salomé.\n41. Péré ho doa heûliet Jézuz pa édo é Galiléa, oc’h hé zervicha ; ha kalz ré all péré a ioa piñet gan̄t-han̄ é Jéruzalem.\n42. Hôgen ar pardaez ô véza deûet (râg ar gousper é oa, pé ann deiz ken̄t ar sabbat),\n43. Jozef a Arimatéa, péhini a ioa eunn dén a hanô-mâd hag eûz a bennou kéar, ha péhini a ioa é gortoz eûz a rouan̄télez Doué, a iéaz gan̄d herder da gavout Pilat hag a c’houlennaz korf Jézuz.\n44. Pilat a oé souézet brâz ô klevout pénaoz é oa marô ker buan. Hag ô véza digémennet ar C’han̄téner, é c’houlennaz out-han̄ mar d-oa marô ken abred.\n45. Ha pa en doé klevet gan̄d ar C’han̄téner pénaoz é oa marô, é rôaz ar c’horf da Jozef.\n46. Ha Jozef ô véza prénet eul liénen, a ziskennaz Jézuz euz ar grôaz hag a lékéaz al liénen enn-drô d’ézhan̄, hag a lékéaz anézhan̄ enn eur béz, péhini a ioa bét toullet enn eur roc’h ; hag é ruḻaz eur méan brâz ouc’h dôr ar béz.\n47. Hôgen Mari Madalen, ha Mari mamm Jozef a zellé péléac’h é oa lékéat.\n1. Ha pa oé tréménet deiz ar sabbat, Mari Madalen, ha Mari mamm Jakez, ha Salomé a brénaz louzou c’houés-vâd évit ma teujen̄d d’hé lakaad ouc’h hé gorf.\n2. Hag ar c’hen̄ta deiz euz ar zizun é téûjon̄t d’ar béz mintin mâd ha d’ar sav-héol.\n3. Hag é lavaren̄t ann eil d’ébén : Piou a ruḻô d’é-omp ar méan a zô é dôr ar béz ?\n4. (Ha pa zeljon̄t é wéljon̄t pénaoz é oa tenned ar méan) râg gwall vraz é oa.\n5. Hag ô véza éad er béz é wéljon̄t eunn dén iaouan̄k a ioa azézet enn tu déou, gwisket é gwenn ; hag hô doé aoun.\n6. Hôgen hé-man̄ a lavaraz d’ézhô : N’hô pézet kéd a aoun : c’houi a glask Jézuz a Nazaret, péhini a ioa bet lékéad ouc’h ar groaz ; savet eo a varô da véô ; n’éma kéd aman̄ ; chétu al léac’h é péhini hô doa hé lékéet.\n7. Id eta, ha livirid d’hé ziskibled, ha da Ber, pénaoz é tiaraogô ac’hanoc’h é Galiléa : Énô hen gwéloc’h, é-c’hîz m’en deûz lavared d’é-hoc’h.\n8. Hôgen hî a dec’haz hag a iéaz er-méaz eûz ar bez : râg ar c’hrén hag ar spoun̄t a ioa kroged enn-hô ; ha na leverjon̄t nétrâ da zén, ker spoun̄tet oan̄t.\n9. Jézuz éta ô véza savet da véô da vintin ar c’hen̄ta deiz eûz ar zizun, en em zizkouézaz da gen̄ta da Vari Madalen, eûz a béhini en doa kaset-kuît seiz diaoul.\n10. Hag hî a iéaz da lavarout kémen̄t-sé d’ar ré a ioa bét gan̄t-han̄, ha né réant neûzé német lén̄va hag en em c’hlac’hari.\n11. Hôgen ar ré-man̄ pa glefchon̄d anézhi ô lavarout é oa béô Jézuz, ha pénaoz é doa-hi gwéled anézhan̄, na grédjon̄t kéd d’ézhi.\n12. Goudé-zé en em ziskouézaz enn eunn doaré all da zaou anézhô péré a iéa enn eunn ti war ar méaz :\n13. Ar ré-man̄ a iéaz d’hé lavaroud d’ar ré all ; ha na grédjon̄t két d’ézhô ken-nébeût.\n14. Enn-divez en em ziskouézaz d’ann unnék pa édon̄t ouc’h taol : hag é rébechaz d’ézhô hô digrédoni hag hô c’haléder a galoun, ô véza n’hô doa két krédet d’ar ré hô doa gwélet pénaoz é oa savet a varô da véô.\n15. Hag é lavaraz d’ézhô : Id dré ar béd holl, ha prézégid ann Aviel d’ann holl grouadurien.\n16. Néb a grédô, hag a vézô badézet, a vézo salvet : hôgen néb na grédô két, a vézô barnet.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/431&oldid=154936 »\nKemmoù diwezhañ degaset d'ar bajenn-mañ d'an 25 Her 2019, da 17:24.


Skol sonerezh ar gêr\nUr servij eus Ti-kêr Plouzane eo ar skol sonerezh. A-drugarez d'un ugent kelenner bennak e sikour ar re vihan, koulz hag ar re vras da zeskiñ c'hoari gant ur benveg ha da wiriañ an daou gelchiad kelenn kentañ.\n14 kelc'hiad binvioù a vez kelennet : akordeoñs, taboulinoù, bombard, klarinetenn, fleût-pigos, fleût a-dreuz, gitar, telenn geltiek, ograou, piano, saksofon , trompilh, violoñs, violoñsel. Kinniget e vez ouzhpenn obererezhioù a-stroll : lazoù-kanañ bugale, laz-seniñ kêr, lazoù-fleut, lazoù-akordeoñs, lazoù-gitar, lazoù-saksofon...\nKlasket e vez dreist-holl deskiñ c'hoari evit ar blijadur pe evit plijadur ar selaouerien. Aozet e vez alies abadennoù sonerezh.\nItron Annie Trebaol, renerez\nSkol sonerezh kêr\nPellg : 02 98 31 95 30\nDegemer er greizenn sevenadurel : d'ar merc'her : 9 e – 10 e ha war emgavioù\nAozet e vez an enskrivadurioù etre 5 eur ha 7 eur :\nevit ar skolidi gozh, d'ar yaou 6 ha d'ar gwener 7 a viz gwengolo\nevit ar vinviaouerien nevez, d'al lun 10 a viz gwengolo\nevit ar skolidi nevez, d'ar meurzh 11 a viz gwengolo\nEmgavioù sonerezh :\nSonadeg Santez Cécile\nAbadennoù-selaou er Greizenn Sevenadurel\nSonadegoù gant laz-seniñ ar kêr